description: Friesland | De plysje hat op âldjiersnacht in 23-jierrige Ljouwerter oanhâlden dy´t op it Ruterskertier in man slim mishan (2018-01-01 09:36:08)

title: Ljouwerter fjochtersbaas slacht plysje yn gesicht

fasttext_language: fy


description: PVV | Boargemaster Sluiter fan Harns hat gjin spyt fan syn opmerking oer 'ûnfatsoenlike' partijen. Hy bedoelde dêrmei de PVV en (2018-01-10 23:09:04)

title: Sluiter hat gjin spyt fan útspraak "ûnfatsoenlike" partijen


description: VVD | De bylden fan de trije kardinale deugden moatte wer pronkje yn de steateseal fan it provinsjehûs yn Ljouwert. Dat wol de pr (2018-01-24 22:23:05)

title: VVD wol ferdwûne bylden werom yn de steateseal


description: Amsterdam | Muzikant Sytze Pruiksma sil moandei it nijjierskonsert fan it Nederlands Blazers Ensemble yn Amsterdam iepenje. It kon (2018-01-01 09:24:04)

title: Nijjierskonsert yn ramt fan Kening fan de Greide


description: VVD | Jeppe Groenewold fan Ameland´82 wol oerstappe nei de VVD om dêr listlûker te wurden. Woansdeitejûn praat de VVD oer (2018-01-24 13:24:06)


title: Opknapbeurt foar Fogelsangh State yn Feankleaster

maintext:
It bûten Fogelsangh State yn Feankleaster krijt in subsydzje fan goed 77.000 fan de provinsje foar restauraasje. Dat is neffens de eigeners hurd nedich. It park is hast twahûndert jier lyn oanlein troch de ferneamde túnarsjitekt Lucas Pieters Roodbaard. De restauraasje is dêrom ek fan histoarysk belang. De iiskelder, hermitaazje, teekoepel en de houten skuorre yn it park wurde ûnder oare opknapt. Graaf Freddy d'Ansembourg is mei syn frou barones Livia van Harinxma thoe Slooten de eigener fan it monumintale Fogelsangh State. Sûnt de bou yn 1646 hat it fan partikulieren west.
Fogelsangh State is in iepensteld partikulier bûten, mar mei him sûnt ôfrûne simmer in folweardich museum neame. It bûten foldocht no oan de lanlike easken fan it museumregister. Dêrfoar is in jier lang yntinsyf wurke oan de kolleksje, de klimaateasken en de luchtfochtichheid. Fogelsangh State is bliid mei de erkenning en grutsk op de belutsen meiwurkers. In lytse groep frijwilligers wurket op it museum, wylst der hieltyd mear besikers komme.


title: Fertraging rûnwei De Lemmer: "In spagetty fan kabels"

maintext:
It wurk oan de rûnwei fan De Lemmer smyt in soad fertraging op. Lemsters kleie dat se folle langer ûnderweis binne en guon winkels fernimme dat der minder klanten komme fanwege de minne berikberens. De oannimmer hat langer wurk, ûnder mear omdat der kabels en liedingen yn de grûn oantroffen wurde wêrfan it bestean net bekend wie. De provinsje sprekt fan in 'spagetty fan kabels'.
Dy kabels binne tritich oant fjirtich jier lyn yn de grûn stoppe en doe wie it net ferplichte om dat oan te jaan. It KLIK-systeem, wêryn't tsjintwurdich alles byhâlden wurdt, wie der doe noch net. De provinsje is yn oerlis mei de oannimmer om alles te regeljen en ferwachtet yn febrewaris mei in nije planning te kommen. Alles is der op rjochte om it wurk foar de simmer klear te hawwen, mar it is net dúdlik oft dat helle wurdt.


title: Man brekt heupe nei't er fan 'e fyts skopt wurdt

maintext: In 27-jierrige man is fannacht oanhâlden nei't er in 63-jierrige man út Ljouwert fan 'e fyts skopt hie. Dat barde oan de Franklinstrjitte yn Ljouwert. It slachtoffer rûn dêrby in stikkene heupe op. De 27-jierrige fertochte koe troch omstanners pakt wurde en waard yn bedwang hâlden oant de plysje kaam. De man sit noch fêst op fertinking fan swiere mishanneling.


title: Friezen liene minder jild

maintext: Friezen hawwe yn 2017 minder jild liend as it jier derfoar. It gemiddelde kredyt wie goed 13.000 euro. Dat bedrach leit fjirtich persint leger as yn 2016. Dat docht bliken út it Nationaal Leenonderzoek, wêrby't lanlik hast 70.000 krediten ûndersocht binne. Der wurdt foaral jild liend om besteande lieningen oer te sluten, om in auto te keapjen of foar in ferbouwing.


title: CDA: "Iepeningsdatum fleanfjild Lelystêd net hillich"

maintext: De iepeningsdatum fan it fernijde fleanfjild yn Lelystêd, dy't pland is foar april takom jier, is ek foar it CDA yn Fryslân net mear hillich. Dat seit Wendy Zuidema fan de CDA-steatefraksje. It ferset tsjin de iepening fan Lelystêd nimt ta. Neffens Zuidema is it fan belang dat de oerlêst fan de fleantugen yn in nij miljeu-rapport fêstlein wurdt. Mocht dat ûndersyk net op tiid klear wêze, dan soe de iepening fan it nije fleanfjild útsteld wurde moatte, sa fynt it Fryske CDA.


title: Noppert fuortendaliks suksesfol by PDC

maintext:
Danny Noppert fan De Jouwer hat himsels sneintemiddei yn Dútslân fersekere fan in PDC Tourcard. Dat betsjut dat de 27-jierrige Jouster darter yn elts gefal twa jier lang meidraaie mei op it kommersjele dartsirkwy fan de PDC. Noppert wûn net ien fan de fjouwer dagen fan it Europeeske kwalifikaasjetoernoai, mar stie heech genoch op de ranglist om yn oanmerking te kommen. De bêste resultaten fan eltse dei waarden meinommen yn in totaalklassemint. Dêryn einige de Jouster op de boppeste plakken.
Danny Noppert mei himsels no twa jier lang bewize by de PDC. Dat is it dartbûn fan ferneamde darters lykas Michael van Gerwen en Raymond van Barneveld. Yn totaal binne aansten 128 darters fan oer de hiele wrâld yn besit fan sa'n Tourcard fan de PDC.


title: FIDEO: Wetterskip kontrolearret Fryske diken

maintext: Meiwurkers fan Wetterskip Fryslân kontrolearje dizze dagen al kuierjend tûzenen kilometers wetterkanten en kaaien. De digitale help fan in tablet wurdt dêrby hieltiten wichtiger. Alle mankeminten wurde hiel sekuer fêstlein mei in nij, lanlik systeem. Foardiel is dat elkenien op deselde wize wurket en deselde noarmen brûkt.


title: Arriva makket him op foar iepening Kulturele Haadstêd

maintext:
Ferfierbedriuw Arriva makket him op foar it iepeningswykein fan Kulturele Haadstêd op 26, 27 en 28 jannewaris. De bus- en treinmaatskippij is al moannen drok dwaande mei de tariedingen derfoar. "Nije wike is de earste testcase foar ús", fertelt Arriva-direkteur Anne Hettinga.
Der wurde minimaal tachtich bussen ekstra ynset en de treinen wurde langer makke. Mar dat is net it iennige neffens Hettinga. "We sette ek ekstra minsken yn om elkenien nei de stêd ta en út de stêd wei te begelieden."


title: Emke Peterson bliuwt earste man FNP Dantumadiel

maintext: Emke Peterson is op 'e nij de earste man foar de FNP yn Dantumadiel. Dat is unanym besletten op de algemiene ledegearkomste. Peterson wie yn de ôfrûne fjouwer jier ek al wethâlder foar de FNP. De partij giet de kommende jierren fierder mei it rjochtsjen op projekten foar doarpen, út it doarpefûns wei.


title: Omringdyk op Flylân wurdt kommende jierren ferstevige

maintext:
De Omringdyk op Flylân wurdt oanpakt. Rykswettersteat hat in plan presintearre om de kommende jierren de dyk te fersterkjen. Dit is nedich om yn te spyljen op de takomstige ferheging fan de seespegel en ek fanwegen de nije feiligheidsnoarmen yn Nederlân. De dyk foldocht dêr no net oan.
De kommende tiid docht Rykswettersteat fierder ûndersyk op en om de dyk om de wurksumheden ta te rieden.


title: 'Cowfunding' om ûntsnapte ko nei Frysk kowerêsthûs te krijen

maintext:
De Partij voor de Dieren is in 'cowfunding' aksje begûn om ko Hermien nei it kowerêsthûs yn Sânhuzen te krijen. Hermien ûntsnapte yn desimber op wei nei in slachthûs yn Gelderlân en rint sûnt dy tiid frij rûn yn in bosk. Jagers en feedokters besykje it bist sûnt dy tiid te finen om it ôf te sjitten of te ferdôvjen. Dat is noch net slagge. De PvdD wol dat Hermien rêden wurdt fan de slacht en hat de crowdfundingsaksje dêrom op tou set. Yn it kowerêsthûs yn Sânhuzen wenje no sa'n 45 kij en sy hawwe noch wol plak foar Hermien.
#MeKoe
It entûsjasme oer it rêden fan ko Hermien is op social media grut. Se is trending op Twitter ûnder #MeKoe, #FreeHermien, #SaveHermien en #KoeHermien. "Hermien vecht voor haar leven en wij gaan haar daarbij helpen", seit Keamerlid Esther Ouwehand fan de Partij voor de Dieren. Neffens Ouwehand is de ynsammelaksje bedoeld om de kosten yn de opfang yn Sânhuzen te dekken. De eigener fan Hermien hat al oanjûn syn ko wol ôfstean te wollen oan it rêsthûs foar kij.


title: Hynstekeuring Frysk Hynstestamboek is útferkocht

maintext:
De hynstekeuring fan it Keninklik Frysk Hynstestamboek foar kommende sneon is útferkocht. Dat is neffens it KFPS foar it earst. Begjin desimber wie al bekend dat de freedtejûn fan it evenemint yn it WTC Expo yn Ljouwert útferkocht is. Neffens it KFPS is de lêste jierren goed te fernimmen dat it totale evenemint Faderpaard, mei de muzyk- en showjûn Friesian Proms en de tradisjonele hynstekeuring hieltyd populêrder wurdt.
Ut de hiele wrâld komme mear as 25.000 minsken nei it evenemint. Der binne noch wol kaarten foar de tongersdeitejûn.
Omrop Fryslân stjoert de Friesian Proms en de hynstekeuring op freedtejûn en sneon live út op telefyzje en ynternet.


title: Knegt en Schulting hawwe wrâldwide primeur mei ynnovatyf pak

maintext:
Shorttrackers Sjinkie Knegt fan Bantegea en Suzanne Schulting fan De Tynje hawwe yn iisstadion Thialf traind mei in nij ynnovatyf shorttrackpak. It is de bedoeling dat se mei it pak harren hâlding ferbetterje kinne. Knegt en Schulting hawwe in wrâldwide primeur troch mei it pak te trainen. Se hoopje hjirmei de kânsen op Olympysk súkses yn Súd-Koreä te fergrutsjen.
App
It pak is op maat makke en bringt de eksakte lichemshâlding yn kaart, en berekkenet bygelyks de ôfstân fan de heupen oant it iis. It pak stiet yn ferbining mei de smartphone fan bûnscoach Jeroen Otter, wêrop't hy fia in app yn realtime de data binnen krijt. Sa is op de milimeter presys te sjen oft Knegt en Schulting wol djip genôch sitte. As dat net it gefal is, kin Otter mei ien druk op 'e knop in trilling ferstjoere, dy't de shorttrackers dan fiele troch it pak. Sa kinne se harren hâlding fuortendaliks oanpasse.
Knegt is posityf
Knegt is posityf oer de ynnovaasje. "Ik ried altyd op gefoel en skatte sels yn oft ik djip genôch siet. No kin myn coach presys sjen oft ik noch krekt wat djipper sitte moat foar myn ideale hâlding."


title: Sjinkie Knegt foar tredde kear Europeesk kampioen shorttrack

maintext:
Sjinkie Knegt is sneintemiddei foar de tredde kear yn syn karriêre Europeesk kampioen shorttrack wurden. Yn de finale fan de 1000 meter yn Dresden stelde Knegt syn titel feilich. Hy wie rapper as de Rus Semen Elistratov en Roberto Pukitis út Letlân. Knegt wûn sneon ek al de 500 en de 1500 meter yn Dresden. De 28-jierrige Bantegeaster wie snein al wis fan de titel, noch foardat de lêste ôfstân op it EK shorttrack yn Dresden ferriden waard.
Itzhak de Laat gie yn de B-finale fan de 1000 meter nei it twadde plak. Daan Breeuwsma waard yn de foarrondes útskeakele.


title: FIDEO: Swimme yn iiskâld wetter yn Stiens

maintext: Hege besite snein by swimbad It Gryn yn Stiens. Olympysk kampioen Maarten van der Weijden wie ien fan de dielnimmers oan de Iepen Fryske kampioenskippen iisswimmen. In kâld keunstke foar Van der Weijden soenen je tinke, mar: "Ik houd eigenlijk helemaal niet van koud water", seit er foardat it wetter yn giet.


title: Arends nei opmerklik ynsidint yn finale challengertoernoai

maintext:
Tennisser Sander Arends hat de finale helle fan it challengertoernoai yn it Dútske Koblenz. Tegearre mei de Kroaat Antonio Šančić fersloech de Ljouwerter sneon Grzegorz Panfil út Poalen en Volodymyr Uzhylovskyi út Oekraïne. Yn in lange, spannende wedstriid waard it 6-4, 3-6 en 11-9.
De koppels diene net in soad foar inoar ûnder. Sawol yn de earste as yn de twadde set wie ien break genôch foar de setwinst. Ek yn de beslissende supertiebreak gie it lang gelyk op. In dûbele flater fan Panfil by de stân fan 9-9 soarge derfoar dat Arends en Šančić op matchpoint kamen. De Ljouwerter makke it doe op eigen service ôf.
By in stân fan 3-2 yn de supertiebreak rekke Arends mei syn racket syn maat doe't er in volley slaan woe. Šančić krige in blessuerebehanneling oan syn pols en koe dêrnei gewoan trochspylje. Nei ôfrin is de Kroaat nei it sikehûs ta gien om foto's fan de pols meitsje te litten. It is noch net dúdlik oft Šančić moarn de finale spylje kin.


title: Riedsleden Achtkarspelen fergaderje yn 18e-iuwsk kostúm

maintext:
Om te fieren dat Stynsgea it Kultureel Haaddoarp 2018 fan de gemeente Achtkarspelen is, fergadere de gemeenteried tongersdeitejûn yn de Augustinitsjerke yn dat doarp. En dat diene alle riedsleden net yn gewoane klean, mar yn klaaiïng út de 18e iuw. Mei de klean eare se de 18e-iuwske Stynsgeaster keunstskilder Willem Bartel van der Kooi (1768-1836). It is dit jier 250 jier dat Van der Kooi berne waard en dat wol de gemeente op dizze wize betinke.
Switterich
Foar alle riedsleden is it dragen fan de 18e-iuwske klean wol efkes wennen. Neffens boargemaster Gerben Gerbrandy is it foaral switterich. Wethâlder Stellinga moast earst op syk nei in goed plakje yn de klean foar syn telefoan.
Wâldsang sjonge
Mei in perkamint hat boargemaster Gerbrandy it doarp útroppen ta Kultureel Haaddoarp. Ek is der in spesjaal banier yn de tsjerke útrôle. De gearkomste wie fierders itselde as in reguliere gearkomste yn de riedseal, mar mei in spesjaal begjin. It earste part fan de jûn gie oer de histoarje fan Stynsgea en is it Wâldsang songen. Dêrnei sette de reguliere riedsgearkomste útein.


title: Thijsje Oenema werom yn Thialf: "Wêrom net wat weromdwaan?"

maintext:
Thijsje Oenema wie dit wykein werom yn Thialf. De Nederlânsk kampioene sprint fan 2015 helpt de organisaasje mei it ferwurkjen fan allegear data. "Ik ha safolle fan de sport krigen en moaie mominten hân, wêrom soe ik net in kear wat weromdwaan?"
Goede scan
De âld-reedrydster fan De Jouwer krige ein 2015 te hearren dat se melanoomkanker hat. No giet it lykwols goed mei har: "Ik ha krekt wer in goede scan hân, dus ik mei wer efkes foarút."
"Geweldich om te sjen"
En dit wykein is Oenema dus yn Thialf om mei te helpen as frijwilliger. "Ik hie tocht dat ik noait wer in akkreditaasje om 'e nekke krije soe. Mar ik fyn it geweldich om te sjen hoefolle minsken hjir achter de skermen wurkje. Dat is gigantysk." Wol se dit dan miskien ek faker dwaan? "Dat wit ik noch net. Ik wurkje fulltime en ik moat ek wat om mysels tinken bliuwe, mar it befalt wol hiel goed. Ik fyn it moai om te dwaan."


title: Eerste gedicht Dichter fan Fryslân bekend gemaakt

maintext:
Eeltsje Hettinga heeft woensdag zijn eerste gedicht als Dichter fan Fryslân bekend gemaakt. Hettinga is sinds 1 januari 2018 officieel in functie als Dichter fan Fryslân. Hij is in deze functie benoemd door de provincie op 24 november in Balk. Daar is afgesproken dat hij in de loop van dit jaar zes gedichten zal schrijven, geïnspireerd door de actualiteit. Het eerste gedicht heeft 'In ferdwinen'. Hieronder is de volledige tekst te lezen in het Fries.
In ferdwinen
He disappeared in the death of winter
W.H. Auden
Inkeld labyrint binne de dagen
in sykjen by in ferdwinen
fan hy dy't libben it libben sei,
in lûd dat it hert fan hiel
't hielal tikjen en tromjen die,
o, hoe't alles kloppe, útlitten,
fûl en klear yn 'e oere fan
in jonkheid, sis, a knock
knock knockin' on heaven's door.
Yn in sykjen by in ferdwinen
rint yn de romten achter toer en
klok elk spoar dea en stomp,
sa't alle yn stegen en gloppen
opfandele kamerabylden, oars
net sizze as: 'Nee, nee, net sjoen,
nee, nee, net heard, nee, nee,
wy witt' fan neat', dêr't de stêd
in spul fan mist en skimen is.
Inkeld labyrint de dagen
by in ferdwinen yn in sykjen
sûnder ein, sa't alle fragen
sûnder útsjoch binne, blyn as
dizze nacht de dize fan winter,
omwaarjend oer kanalen en
brêgen en tuorren en grêften,
dôf foar it wurd dat it hert fan
hiel 't hielal tik en tromjen die.


title: Frijwilligers Bunkermuseum fine paravaan yn Skylger dunen

maintext:
Frijwilligers fan it Bunkermuseum op Skylge hawwe tongersdei by natuerreservaat Boschplaat in paravaan oantroffen. Dat is in torpedo-eftich apparaat dat eartiids brûkt waard om kabels fan seeminen troch te snijen. De frijwilligers fûnen de paravaan yn de dunen, nei alle gedachten is dy troch sânôfslach sichtber wurden. It foarwerp is ophelle troch in leanbedriuw. It sil earst skjinspuite wurde, dêrnei krijt de paravaan in plakje yn it Bunkermuseum. Yn dit gefal giet it warskynlik om it paravaan fan Dútske komôf.
De paravaan waard yn it begjin fan de Earste Wrâldoarloch, fan 1914 oant 1918, ûntwikkele troch de Ingelske marine. De foarwerpen waarden brûkt om de eigen skippen te ferdigenjen. Troch de kabels fan de seeminen troch te snijen, dreaunen de eksplosiven nei it wetteroerflak. Dêrnei koenen se op ôfstân stikken sketten wurde.


title: Akkoart oer nije cao iepenbier ferfier

maintext:
De fakbûnen hawwe in akkoart berikt oer in nije cao foar wurknimmers yn it iepenbier ferfier. Dat is bekend makke troch it fakbûn CNV Vakmensen. Yn de nije cao binne ôfsprakken makke oer in leansferheging fan 8,3 persint yn trije jier, fermindering fan de wurkdruk, de rol fan útstjoerkrachten en oplieding.
Sjauffeurs út it iepenbier ferfier staakten earder dit jier massaal foar in nije cao. Dêrby wie de hege wurkdruk, njonken in leansferheging, ien fan de wichtichste punten. Sjauffeurs kleie deroer dat se hast gjin tiid ha om te pisjen as dat nedich is.
Neffens Sanne van der Meulen fan it CNV hat de staking fan ferline wike dúdlik fertúten dien. "Mei tank oan de staking is de boel wer yn beweging kaam", seit se. Se neamt it resultaat dat no berikt is fertsjinne.
De nije cao jildt foar 12.000 wurknimmers yn de iepenbier ferfier-sektor.


title: Twa pinpasdieven socht nei stellerij op It Hearrenfean

maintext:
De plysje hat foto's frijjûn fan in man en in frou, dy't der fan fertocht wurde dat se grutte sommen jild opnaam ha mei in stellen pinpas. Der binne twa passen stellen. Ien dêrfan is fan in 83-jierrige frou fan It Hearrenfean. Trije dagen neidat se har pas foar it lêst brûkt hie, kaam har famylje derefter dat der jild fan har rekken miste. In bewakingskamera hat bylden makke fan de man dy't de pinpas brûkt hat.
De oare pas wie fan in 69-jierrige frou fan It Hearrenfean. Har pas is út de bûse stellen troch twa froulju, doe't se oan it winkeljen wie. It is net dúdlik oft de beide saken wat mei-inoar te krijen ha.


title: Sike hynstehâlder Tjibbe Bosma wol en sil nei hynstekeuring

maintext:
Alle hynstehâlders en trainingsstâlen steane op skerp, want de hynstekeuring yn Ljouwert komt deroan. Ek stâl Bosma fan Kollumersweach is der klear foar. Heit Tjibbe en soan Gaatze wurkje mei harren Fryske hynders hjir it hiele jier nei ta. Want hjir moatte de hynders prestearje en sjen litte wat se wurdich binne.
In maklik jier wie it net foar de Bosma's. Nei de Hynstekeuring fan ferline jier waard Tjibbe Bosma slim siik. Hy moast yn karantêne en mocht hûndert dagen net by syn hynders yn 'e stâl. En dat wylst it smoardrok wie by stâl Bosma. Tjibbe hat yn al dy jierren noch nea in keuring mist. En hy set alles op alles om ek dit jier wer yn Ljouwert oanwêzich te wêzen.


title: Supermerk Toppenhuzen gewoan iepen nei brân

maintext: De supermerk yn Toppenhuzen is gewoan iepen gien nei de brân fan tongersdeitemoarn. Om seis oere hinne ûntstie de brân yn de tsjettelromte fan de winkel. Troch de bestriding fan it fjoer is der sawol reek- as wetterskea yn de tsjettelromte. De supermerk sels hat gjin skea oprûn. Der hinget allinnich in reeklucht yn de winkel. Om dy fuort te krijen wurdt de boel goed luchte.


title: It giet min mei seldsume Fryske readbûnte kij

maintext:
It giet striemin mei de seldsume Fryske readbûnte kij. It stamboekras telt noch mar 250 registrearre kij. De Stichting Behoud Roodbont Friese Vee sprekt fan in driigjende ramp en liedt de needklok. Se roppe feehâlders op om allegear in pear readbûnte kij te hâlden, sadat it ras yn stân bliuwt. Fierder freegje se finansjele stipe foar bedriuwen dy't yn swier waar komme.
Benammen de fosfaatregeling, wêrtroch't boeren de lêste jierren fee ôffiere moasten, treft de lytsere boeren en de seldsume koërassen. Der is noch wol Frysk readbûntbollesperma by de genebank, mar ideaal soe wêze dat der sa'n 5.000 eksimplaren omrinne yn de greiden.


title: Stroetinga mei dochs meidwaan oan alternative Alvestêdetocht

maintext:
Maratonreedrider Arjan Stroetinga mei woansdei dochs meidwaan oan de alternative Alvestêdetocht op de Weissensee. Hy drige útsletten te wurden foar de wedstriid, omdat er ôfrûne sneon twa reade kaarten krige by it Iepen Nederlânsk Kampioenskip, ek op de Weissensee. De skiedsrjochterskommisje yn Nederlân hat langer nedich om in strafmaat foar Stroetinga te bepalen. Hjirtroch kin de maratonrider dochs fan start gean yn Eastenryk.
Stroetinga krige de reade kaarten foar it hinderjen fan konkurrint Gary Hekman yn de sprint en foar de opskuor dy't nei de einstreek ûntstie. Ek ploechmaat Simon Schouten en Rick Smit krigen dêrby in reade kaart.


title: Boek Elfkerkentocht oer ferhalen Fryske tsjerken

maintext:
Mei de start fan de kampanje om oandacht te freegjen foar it religieus kultureel erfguod yn hiel Europa waard it boek de Friese Elfkerkentocht presintearre mei ferhalen oer alve Fryske tsjerken. It giet oer de tsjerkegebouwen, mar benammen oer it ynterieur en de ferhalen dêrachter, seit skriuwer Justin Kroesen. De banken, preekstuollen en kroanluchters fertelle ferhalen fan de Fryske keunstskiednis. Mar ek fan de ekonomyske en sosjale skiednis. De ferhâlding tusken man en frou, earm en ryk en oer de eallju. En fansels oer de religieuze skiednis.
Yn de tsjerken is troch generaasjes bidden, songen en preke. 2018 is it Europeeske Jier fan it Kultureel Erfguod. De organisaasje Future for Religious Heritage siket stipe en ferhalen oer tsjerken yn hiel Europa.


title: Iepening LF2018: ferhalen yn winterwaarme sfear

maintext:
It jier 2018 is krekt úteinset en de offisjele iepening fan Leeuwarden-Fryslân Kulturele Haadstêd komt hieltyd tichterby. Op sneon 27 jannewaris stiet de offisjele iepening mei it keninklik pear op it programma. Mar foar't it safier is, is op freedtejûn 26 jannewaris it earste evenemint: '2018ferhalen'. Om 19.00 oere moat de âlde tradysje fan de Winterjûnenocht wer nij libben krije.
De tradysje fan de Winterjûnenocht komt út de 19de iuw, en fynt syn oarsprong by it duo fan Waling Dykstra (1821-1914) en Tsjibbe Gearts van der Meulen (1824-1906). De jûnen dy't de beide manlju mei oaren organisearren mei de orizjinele namme "de Winterjûnenocht", ûntwikkelen har yn inkele jierren ta in nagelnij sjenre, dat oant 1920 rûnom yn Fryslân te finen wie. De foardrachtsjûnen mei skriuwers en artysten wiene benammen tusken 1890 en 1895 populêr.
Yn 2018 is it de bedoeling dat dizze Winterjûnenocht werom komt, en dat hiel de provinsje meidocht oan it evenemint. Ek dizze kear sykje minsken inoar op yn wenkeamers en musea om ferhalen te fertellen. Dit kinne allerhande ferhalen wêze: in spannende leginde, in persoanlike foardracht, of bygelyks in ferhaal oer it monumint of in bysûnder erfstik.
Tattoo
Sargon Riadh (23 jier) is ien fan de ferhalefertellers. Syn ferhaal giet oer syn tattoo. Hy komt út Irak en wennet yn it asylsikerssintrum yn Sint-Anne. Op syn boarst hat er de god fan de sinne sette litten. Yn 2014 fernielde de terroristyske groep ISIS gebouwen fan de âlde beskaving, mei it idee om dy beskaving sa út de skiednis te skriuwen. "Mar troch de tattoo jou ik oan dat se soks noait stopje kinne. It âlde Mesopotamië bestiet yn ús." Hoewol't er sels ateïst is hat er foar dit religeuze symboal keazen as fertsjintwurdiging fan de âlde Mesopotamyske kultuer.
Tanker
Jessica de Haan út Grou stelt har hûs ek iepen. Oan de hân fan in skilderij fan in tanker, de 'Chevron Nederland', fertelt se oer har libben, dat se as krekt troude frou mei har man de wrâld oer fear op de grutte feart. Yn 1972 troude se. De earste reis gie nei Kaapstad. "Ik herinner me nog dat we een tunnel inliepen en dat er aan de ene kant een bord stond met "nie blank nie" en aan de andere kant met "nie zwart nie". Wij vonden dat heel raar." De reis duorre mei elkoar sân moannen. "Ondertussen zijn we drie keer verhuisd. Dit schilderij is altijd meeverhuisd en hangt al dertig jaar in de woonkamer bij ons aan de wand. En volgend jaar zijn we alweer 45 jaar getrouwd."
Wêr kinst hinne?
Der binne tsientallen lokaasjes en ferhalen om út te kiezen op dizze earste nije Winterjûnenocht. De online redaksje fan Omrop Fryslân hat in oersjoch makke fan alle lokaasjes dêr'tst op 26 jannewaris (fergees) hinne kinst om fuort te dreamen of om wat op te stekken:
Akkrum, Aldebiltsyl, Aldeleie, Aldemardum, Allingawier, Bears, Blauhús, Boalsert, Bûtenpost, Burdaard, Burgum, Damwâld, De Fochtel, De Gordyk, De Harkema, De Jouwer, De Lemmer, De Rottefalle, Deinum, Dokkum, Dolsterhuzen, Drachten, Drylts, Earnewâld, Easterein, Eastermar, Easterwâlde, Feanwâlden, Feinsum, Flylân, Friens, Frjentsjer, Furdgum, Grou, Gytsjerk, Hallum, Harns, Heech, Hijum, Hollum, Holwert, Houtigehage, Hylpen, Ie, It Hearrenfean, Jannum, Jelsum, Kimswert, Koarnjum, Koarnwertersân, Kollum, Langsweagen, Ljouwert, Makkingea, Marrum, Marsum, Moddergat, Nes, Nij Beets, Nijeberkeap, Nijhoarne, Noardburgum, Noardwâlde, Oerterp, Oranjewâld, Ousterhaule, Penjum, Riis, Rinsumageast, Seisbierrum, Sint-Anne, Sint-Jabik, Skiermûntseach, Snits, Steggerda, Stiens, Sumar, Tsjalbert, Twizel, Tytsjerk, Warkum, Warstiens, Warten, West-Skylge, Westergeast, Winaam, Wolvegea, Wommels, Wynjewâld, Wytmarsum en Ysbrechtum.
Folgje it by de Omrop!
Slagget it dy om watfoar reden dan ek net om op freedtejûn by in ferhaleferteller del te gean, gjin noed: Omrop Fryslân is live by it evenemint. Ferslachjouwers sille út fiif ferskate plakken rûnom yn de provinsje wei ferslach dwaan fan it evenemint en litte dy troch middel fan in livestream de ferhalen meibelibje. Sy binne ûnder oare te finen yn de Wettertoer fan Snits, yn it Earmhûs Museum yn Warten en op in bysûndere lokaasje tusken Egypte en Frankryk. De livestream fan Omrop Fryslân begjint om 20.00 oere en is te finen op de webside, app en de Facebookside fan Omrop Fryslân.


title: Gjin boustop Markt Dokkum mear; werynrjochting kin fierder

maintext:
De werynrjochting fan de Markt yn Dokkum wurdt woansdei of tongersdei wer oppakt. Undernimmer Jan Leegstra fan Gytsjerk hat syn beswier dat er ein desimber yntsjinne hie tsjin de werynrjochting, ynlutsen.
De rjochter hie de gemeente ein desimber in boustop oplein fan seis wiken nei it beswierskrift fan Leegstra. No't hy syn beswier ynlutsen hat, is de boustop der ek ôf en kin it wurk oan de Markt dus wer fierder.
Gemeente komt Leegstra temjitte
Leegstra hat dêr in winkelpân. Hy wie benaud foar ferlies fan parkearplakken troch ûnder oare de iisfontein dy't op de Markt boud wurdt. Ek woe er mear mooglikheden foar syn gebou. Dêr is de gemeente him no yn temjitte kaam. Neist de bestimming detailhannel, hat syn pân no ek lichte hoareka as bestimming. Dat betsjut dat der bygelyks in lunchroom of in bêd en brochje yn komme mei. In kroech of disko is net tastien.
IIsfontein op tiid klear?
It is noch ûndudlik oft de iisfontein op tiid klear is foar de offisjele iepening fan de alve fonteinen op 18 maaie. Dêr moat noch in fergunning foar oanfrege wurde en dat is oant no ta net gebeurd.
De rekonstruksje fan de Markt yn Dokkum hâldt ûnder oare yn dat der mear grien komt en dat de kontoeren fan de âlde Abdijtsjerke wer sichtber makke wurde.


title: Sjinkie Knegt wint ek 500 meter op EK shorttrack

maintext:
Sjinkie Knegt hat ek de 500 meter op it EK shorttrack yn Dresden op syn namme skreaun. De 28-jierrige Fries liet him yn de finale net ferrasse. Hy pakte nei de start de kopposysje en joech dy net mear út hannen. Yn de einsprint koe Knegt noch in lêste oanfal fan de Rus Victor An ôfslaan.
Earder op de dei pakte Knegt al de winst op de 1500 meter. Mei in maksimale skoare fan 68 punten giet hy oan de lieding yn it klassemint. Snein wurde noch de 1000 meter, de 3000 meter en de finale fan de ôflossing ôfwurke.


title: Tresoar krijt 26 meter oan materiaal fan De Tille

maintext:
It argyf fan De Tille is definityf ûnderbrocht by Tresoar. De Tille wie jierrenlang de toan oanjouwende boekhannel yn Ljouwert fan de famylje Dykstra. Njonken de boekhannel makke ek in útjouwerij en in antikwariaat diel út fan it ymperium. It argyf fan al dizze ûnderdielen is freedtemiddei offisjeel oerlange oan Tresoar.
Boekhannel De Tille waard in 1948 oprjochte troch Sipke Dykstra (1913-2002), dy't al fan 1936 ôf belutsen wie by Kristlik Frysk Selskip. Yn 1999 waard De Tille ferkocht oan de Boekhandelgroep Nederland (BGN) en krige it noch de nammen Selexyz en Polare oant it bedriuw yn 2014 de doarren definityf ticht dwaan moast. By de oerdracht fan 26 strekkende meter argyfmateriaal krige Tresoar ek noch in portret fan Tille-grûnlizzer Sipke Dykstra, in wurk makke troch de ferneamde keunstner Sjoerd de Vries.


title: Kollum: ''Sân oarloch''

maintext:
''Der is in grutte striid om sân geande yn 'e wrâld neffens de dokumintêre 'Sand Wars' op YouTube. Der wiene yn 2013 al 25 Yndonesyske eilannen troch ferdwûn en de Malediven binne ek yn gefaar. Dat hat net allinnich te krijen mei it stiigjen fan de seespegel mar ek alles mei it sûgjen en stellen fan... sân.
Yn lannen as China, Dubaï en Singapore wurdt omraak boud mar it probleem is dat je mei sân út 'e woestyn net bouwe kinne omdat it te rûn en te glêd is. Dus hawwe se sân nedich, dat hoekich is en wol goed plakt, en dat helje se fan 'e boaiem fan 'e oseanen. De enoarme dredgers dy't it sân fan de boaiem sûgje, fermoardzje dêrmei ek it hiele ekologyske systeem.
It tekoart oan sân wurdt wol wer oanfolle, mar it giet yn sa'n razend tempo en dat kin ús mem de ierde der sa gau net by breidzje. It oanfollen bard troch sân dat wer fan oare plakken komt en sadwaande ferdwine dy eilannen. Mar der wurde ek strannen ôfbrutsen troch kranen. Se hawwe it oer de sânmaffia en sânpiraten en der giet in allemachtige bult jild yn om. Allinnich al yn it opspuite palmeilân by Dubaï sit 94 miljoen kubike meter sân en yn it projekt 'The World' mar leafst 325 miljoen kubike meter!
Yn Marokko hawwe se sân nedich om huzen oan de kust te bouwen mar dat helje, of stelle se, wer fan oare stikken strân, dy't der no as in moannelânskip by lizze. Dat dogge se mei ezels en dy drage twa kuorren fol mei sân, oer smelle en min tagonklike paadsjes. Op 'e dyk wurdt it yn frachtweinen laden en dat wurdt rjochtstreeks op de bou ferkocht .
Op 'e Malediven wie it strân op guon plakken earst wol 60 meter breed, wylst der no neat mear fan oer is. Dûkers helje dêr mei simpele dûkbrillen op sekken fol sân fan 'e boaiem. Dat bringe se nei boppe en lade se yn boatsjes. It is eins net te leauwen, mar it bart al. It is ek wer in spul fan jild en foute polityk dêr't de natuer en mienskippen, dy't ôfhinklik binne fan bygelyks de fiskerij, oan kapot gean. De sânkastielen foar de iene wurde de ûndergong foar de oare.
Strannen ferdwine op in hiele soad plakken hiel rap. It komt ek omdat sân romte nedich hat om te bewegen. It giet hinne en wer mar omdat de minsken hieltyd tichter op de kustline bouwe, kin dat net mear sadat it strân troch eroazje ferdwynt. Se spuitsje dy strannen wol op mei nij sân, mar dat is faak nei in jier of twa ek wer fuort. Op guon strannen is de earste rige mei strânhuzen al ferdwûn en kinne minsken der net mear wenje.
Sân wurdt ek brûkt foar diken, glês, papier,ferve, plestik, mikrochips en produkten om mei skjin te meitsjen. Ien kilometer dyk hat 30.000 ton sân nedich en in hûs 200 ton. Nederlân hat noch wol in grutte foarried sân, dus der lizze genôch kânsen yn it bûtenlân. It is nei wetter de meast brûkte grûnstof en it leveret 80 euro de kubike meter op. Dikke hannel, dus.
Dizze dokumintêre lit sjen dat net alles in klimaatprobleem is. De natuer spilet wol in rol, mar de minsken binne it slimst. Tagelyk mei de dredgers stekke in hiele soad lju harren kop ek yn it sân. 'A killing proces for the sake of dollars.' Myn winsk foar it nije jier èn de takomst is dat de ierde mei mear respekt behannele wurdt. Dat wurdt heech tiid want oars ferdwine we allegear.''


title: Diere-ambulânse Drachten fiert 25-jierrich jubileum

maintext:
Ien fan de âld-pasjinten is freed ien fan de meast opfallende gasten by de iepen dei fan de diere-ambulânse fan Súdeast-Fryslân, yn Drachten. It giet om in Europeeske oehoe. Dat is in hiele grutte ûle, mei in spanwiidte fan mear as oardel meter. It bist ûntkaam út in hok fan in partikulier, mar waad troch de diere-ambulânse wer fongen.
Jubileum
De iepen dei fan de diere-ambulânse wurdt hâlden ta gelegenheid fan it 25-jierrich bestean. Djiptepunt yn dy 25 jier wie in ferskil fan miening mei in diel fan de frijwilligers, sa'n twa jier lyn. Dy hawwe in eigen ambulânse opsetten, dy't no in diel fan it wurk fan de diere-ambulânse Súdeast-Fryslân oernaam hat.
Foarich jier bleaune der 1.122 oproppen oer. In flink diel dêrfan binne bisten dy't oanriden binne. Gauris oerlibje dy de oanriding net, mar de slachtoffers wurde dochs meinaam en troch de diere-ambulânse sels bewarre, foar in perioade fan trije wiken. As de eigener him dan meldt, kin dy syn húsdier noch sjen en meinimme.


title: Burgumers dwaande mei oanlis fan nije iisbaan

maintext:
It liket wol maitiid, sa heech binne de temperatueren woansdei, mar yn Burgum binne se alwer dwaande mei de winter. Dêr komt in nije iisbaan, mei in betonflier derûnder. ''Sa moat in pear kear nachtfroast genôch wêze om te riden'', seit Willem Profili fan de iisklup yn Burgum. It friest hieltyd minder faak, en as it friest, dan ek hieltyd koarter. De nije iisbaan moat dêrop ynspylje.
Oanlis
Troch de oanlis fan de nije baan, is der dizze winter net folle romte om te riden yn Burgum. Dus dat it no sa waarm is, komt hielendal net raar út. "We hienen leaver hân dat it frear", seit Profili. ''Dat is ek foar ús leden it moaiste. We hienen noch wol in lyts baantsje oanlizze kinnen. Mar as der dan dochs in jier gjin iis leit, dan moat it no mar."
De nije iisbaan moat dizze simmer klear wêze.


title: Freedsmerk oer LF2018: "Ik ben zo trots op de stad"

maintext:
Ljouwert-Fryslân 2018 stiet op it punt los te barsten en dat wie ek op de Ljouwerter freedsmerk dúdlik te fernimmen. "Geweldig! Ik ben zo trots op de stad. Ik heb er hartstikke veel zin in" en "It set Ljouwert geweldich op 'e kaart. Hjir soe noch wolris in hiel soad efterwei komme kinne", wiene twa positive lûden. Der wiene ek negative reaksjes te hearren: "Ik mut der niks fan hè, it kost feul te feul" en "Hâld op, man. Al dy drokte, dêr hâld ik net fan."
In oar wie net tefreden oer de artysten: "Nynke Laverman? Wie is dat?" Dochs wiene fierwei de measten posityf. Sy neamden de reuzen it faakst as projekt om nei út te sjen. Ek waard der noch in oar projekt neamd: "It moat eins allinnich earst noch efkes goed frieze, want mei in Alvestêdetocht steane wy hielendal goed op 'e kaart."


title: Nijjierskonsert yn ramt fan Kening fan de Greide

maintext:
Muzikant Sytze Pruiksma sil moandei it Nijjierskonsert fan it Nederlands Blazers Ensemble yn Amsterdam iepenje. It konsert hat dit jier in Frysk tintsje. It stiet nammentlik yn it ramt fan de skries mei as tema 'Kening fan de greide'. It boadskip is 'Lang zullen we ronddraaien' en hâld de ierde sûn.
It konsert is op woansdei 3 jannewaris yn Ljouwert. Dit is lykwols al folslein útferkocht.


title: Stoarm soarget ek yn Fryslân foar problemen

maintext:
De swiere stoarm fan tongersdei soarget ek yn Fryslân foar problemen, mar it is net sa slim as yn de rest fan it lân. Sûnt tongersdeitemoarn jildt koade oranje yn de provinsje, en koade read yn it Iselmargebiet. Dat soarget foar in soad skea en ûngemakken yn it ferkear, mar grutte kalamiteiten hat it noch net opsmiten. Der binne gjin meldingen dat der yn de provinsje minsken ferwûne rekke binne. De hurdste wynstjitten waarden by Starum metten mei 115 kilometer yn 'e oere.
Stoarmskea
De brânwacht is tongersdei fyftjin kear útriden yn ferbân mei stoarmskea. Yn Starum waaide it dak fan in wenning. Ek wie der skea oan hûzen en flats yn Wolvegea, De Rottefalle en Ypekolsgea. Yn Snits waaide in grutte beam om op de Hemdijk. De strjitte waard koarte tiid ôfsletten foar ferkear.
Ferkear
It ferkear hie ek hinder fan de stoarm. Sa waaide in frachtwein mei oanhinger om op de Wâldwei by Wurdum. NS lei it treinferkear stil tusken It Hearrenfean en Zwolle. Arriva lit de bussen en treinen foarearst wol trochride.
De feartsjinst tusken Harns en Flylân en Skylge fart mei in fertraging fan gemiddeld in oere. Dat meldt rederij Doeksen. Wagenborg fart noch wol gewoan nei It Amelân en Skiermûntseach.
Koade read
Yn grutte parten fan it lân jildt koade read. Yn Fryslân is it koade oranje, oant yn alle gefallen ien oere tongersdeitemiddei ien oere. Neffens waarman Piet Paulusma is it hichtepunt fan de stoarm no foarby yn Fryslân. Wol lûke der tongersdeitemiddei noch in tal stoarmbuien oer de provinsje, mei hurde wynstjitten.
Folgje it lêste nijs oer de stoarm yn ús liveblog.


title: Natuerorganisaasjes tegearre yn monumintale pleats Wurdum

maintext:
Staatsbosbeheer en Natuurmonumenten krije tegearre ien kantoar yn Fryslân. Se komme oan de Brédyk yn Wurdum, yn in monumintale pleats. It doel is dat beide natuerorganisaasjes mear gearwurkje sille.
Staatsbosbeheer hat op dit stuit noch in kantoar yn Grins, mar komt mei dit nije plak werom yn Fryslân. Foar Natuurmonumenten wurdt it in nij plak foar de meiwurkers. Tiisdei 23 jannewaris sil wethâlder Henk Deinum fan Ljouwert de natuerorganisaasjes wolkom hjitte op de nije lokaasje.


title: Njoggen oanhâldings yn hiel Fryslân op âldjiersnacht

maintext:
Yn hiel Fryslân binne op âldjiersnacht njoggen fertochten oanhâlden. Op it Ruterskertier waard in 23-jierrige Ljouwerter meinaam nei it buro nei't er in man slim mishannele hie. It slachtoffer moast mei de ambulânse nei it sikehûs brocht wurde. By de oanhâlding sloech de Ljouwerter fjochtersbaas ek noch in plysjeman yn it gesicht. De plysjeman hat oanjefte dien fan mishanneling.
Yn Wolvegea waard in man oanhâlden nei't er de plysje misledige hie. By de oare sân Fryske oanhâldings gong it om saken lykas fernielings, wyldpisjen of it hawwen fan yllegaal fjoerwurk.
Yn Grinslân waarden op âldjiersnacht 15 minsken oanhâlden, yn Drinte wiene dat der mar 7.


title: Skoalbern yn aksje tsjin 'plestik sop'

maintext:
Skoallen yn Ferwerderadiel komme yn aksje tsjin 'plestik sop' yn de Waadsee. Bern fan basisskoallen, pjutteboartersplakken en it fuortset ûnderwiis út de gemeente dogge allegear mei oan in mienskiplik projekt 'Eb en Vloed'. Ien fan de ûnderdielen is om mei help fan keunstners, keunstwurken te meitsjen fan ôffal dat út de Waadsee komt. It projekt is moandei ôftrape yn sporthal De Heechfinne yn Ferwert.
It Eb en Vloed-projekt is bedoeld om bern yn Ferwerderadiel mear te belûken by de omjouwing dêr't se yn opgroeie. Troch dwersferbannen te lizzen tusken kultuer, sport, keunst en edukaasje wol it projekt ek oanslute by de mienskipsgedachte fan Kulturele Haadstêd.


title: Fryske hynders yn de haadrol yn Friesian Proms

maintext:
Tsientallen Fryske hynders spilen freed glânzjende haadrollen yn it showprogramma Friesian Proms. Dat is it earste ûnderdiel fan Faderpaard. Sneon is de hynstekeuring fan it KFPS, it Keninklik Frysk Hynste-Stamboek.
De hynders waarden dit jier by it spektakel beselskippe troch sjonger Douwe Bob, Elske DeWall, sopraan Belinda Vermeer en oaren. Alle artysten waarden begelaat troch 'The Symphonic Music Connection' mei dirigint Theo Brouwer.
Omrop Fryslân stjoert de hynstekeuring sneon fan 8.30 oere ôf de hiele dei live út op telefyzje, Omropfryslan.nl en de Omrop-app.


title: LF2018 nimt EU-priis fan oardel miljoen euro yn ûntfangst

maintext: Boargemaster Ferd Crone fan Ljouwert en kommissaris fan de Kening Arno Brok mochten sneontejûn út namme fan Ljouwert-Fryslân 2018 de Melina Mercouri Priis yn ûntfangst nimme. Dizze priis komt fan de Europeeske Uny en is goed foar in bedrach fan oardel miljoen euro. De priis waard by de LF2018-iepening útrikt troch eurokommissaris Frans Timmermans.


description: De iishockeyers fan UNIS Flyers hawwe dit wykein yn de kompetysje, yn twa dagen tiid, twa kear fan Zoetermeer wûn. De ploech fan coach Mike Nason wûn freed

title: UNIS Flyers yn twa dagen, twa kear te sterk foar Zoetermeer


title: LIVE: De lêste koers fan Derek Buitenzorg

maintext:
Sân jier lyn begûn it ferhaal fan draafhynder Derek Buitenzorg. Freedteûn komt der sawiesa oan ien grut haadstik yn it ferhaal fan Derek in ein. Freedtejûn sil de draver fan de sportredaksje fan Omrop Fryslân syn lêste koers rinne. Yn de ôfrûne jierren waard Derek sawol op as bûten de draafbaan in begryp. Hy krige in eigen reallife-soap, in glossy, de band Die Twa makke in krystferske oer him en op fandagen woe elkenien mei him op de foto.
Derek Buitenzorg is de earste draver dy't in plakje krige yn de Hall of Fame fan de NDR, de Nederlânske Draf en Rensport, noch foardat hy ea in koers wûn hie. It seit wat oer wat er betsjutten hat foar de sport.


title: Ljouwert is hot en fabulous

maintext:
Ljouwert is hot. De stêd is opnaam yn in saneamde hotlist fan moaie fakânsjebestimmingen fan de Ingelske krante The Guardian. Oare plakken binne it Italiaanske Palermo, de Georgyske haadstêd Tbilisi en Grikelân.
Dat komt benammen om't Ljouwert yn 2018 Kulturele Haadsted is, sa seit de krante. Foar toeristen binne eksposysjes oer Mata Hari en MC Escher ynteressant sa wurdt der skreaun, en ek wurdt it projekt mei de alve fonteinen ûnder de oandacht brocht troch de Ingelsen.


title: PWC sjocht wer takomst foar wetterpolo yn Bûtenpost

maintext:
Wetterpoloferiening PWC út Bûtenpost wol de kommende jierren flink groeie. Op dit stuit hat de feriening mar ien team en de gemiddelde leeftiid leit op fyftich jier. Goed tweintich jier lyn wiene der yn totaal fiif teams, wêrûnder in aktyf jeugdteam.
Troch ûndúdlikens oer it fuortbestean fan swimbad De Kûpe kaam de takomst fan it wetterpolo yn Bûtenpost faai te stean. No't de gemeente besletten hat fiif miljoen euro út te lûken foar in nij swimbad, tinkt PWC dat der ek wer mear romte komt foar de wettersport. Woansdeitejûn waard dêrom úteinset mei it opbouwen fan in nij jeugdteam. Op de earste iepen training kamen sa'n fyftjin bern ôf.


title: Boargemaster Waanders wol helpe by Sinteklaasyntocht 2018

maintext:
Boargemaster Marga Waanders fan Dongeradiel wol graach helpe, om de nasjonale oankomst fan Sinteklaas dit jier sa te fieren dat it net liedt ta protesten en polarisaasje. Sy biedt dêrom oan om mei kollega-boargemasters, it ministearje fan Sosjale Saken en publike omrop NTR om tafel te gean, om te ferkennen hoe't je soks berikke kinne.
In oplossing hat sy sa net, want as sy dy hie, wie dy neffens har wol tapast by de nasjonale oankomst fan Sinteklaas yn Dokkum ferline jier. Dy oankomst ferrûn net sa as de organisaasje dat graach wold hie. Aksjefierders tsjin Swarte Pyt waarden op wei nei Dokkum tsjinhâlden en harren demonstraasje koe pas folle letter hâlden wurde.


title: FIDEO: Fergaderje yn achttjinde-iuwske kostúms

maintext: De riedsfergadering fan de gemeente Achtkarspelen ferrûn tongersdei wat oars as oars. De fergadering fûn plak yn de Augustinustsjerke fan Stynsgea, mei riedsleden ferklaaid yn achttjinde-iuwske kostúms. Stynsgea is troch boargemaster Gerbrandy útroppen ta Kultureel Haaddoarp fan de gemeente. De dochs wat switterige klean wienen in earbetoan oan de lokale keunstskilder Willem Bartel van der Kooi.


title: Houkje Rypstra nimt it op foar partijgenoat Moorlag

maintext:
Eks-wethâlder Houkje Rypstra fan Tytsjerksteradiel fynt dat har partijgenoat William Moorlag fiersten te hurd oanpakt wurdt. Moorlag leit ûnder fjoer omdat hy as direkteur fan sosjale wurkfoarsjenning Alescon yn Drinte, minsken oan it wurk hie fia saneamde 'schijnconstructies'.
Op dit stuit is Moorlag Twadde Keamerlid fan de PvdA en in soad partijgenoaten fine dat hy opstappe moat fanwegen dy 'schijnconstructies'. Rypstra hat bestjoerslid west fan in sosjale wurkfoarsjenning en wit hoe't ien en oar wurket. Neffens har is de PvdA hiel benaud foar de publike opiny en is Moorlag dêr no de dupe fan. Rypstra die har útspraken yn it radioprogramma Buro de Vries dêr't yn diskussearre waard oer de posysje fan Moorlag.


title: Auto ramt túnstek en mist op hier nei wenning yn Ljouwert

maintext: In auto hat tongersdeitejûn op in hier nei in wenning mist op de Harnzerstrjitwei yn Ljouwert. De bestjoerder rekke troch noch ûnbekende oarsaak de macht oer it stjoer kwyt, ried troch it túnstek hinne en kaam ta stilstân tsjin de auto dy't op de oprit fan de wenning stie. It skeelde net folle oft de auto hie de gevel fan it hûs rekke. De bestjoerder fan de auto is ferwûne rekke en nei it sikehûs brocht.


description: De kommissaris fan de Kening fan Fryslân, Arno Brok, hat dit jier de koartste nijjierstaspraak fan alle kommissarissen yn Nederlân hâlden. Dat hat Marcel d

title: Arno Brok hâldt koartste taspraak fan alle kommissarissen


title: Maarten van der Weijden docht mei oan FK iisswimmen

maintext:
Lange-ôfstânsswimmer Maarten van der Weijden docht no snein mei oan it Frysk kampioenskip iisswimmen. Dat wurdt holden yn it bûtenswimbad yn Stiens. De wedstriden begjinne om trije oere middeis. Foar de manlju en froulju dy't meidogge is der ûnder oare de 100 meter frije slach en de 500 meter frije slach.
Maarten van der Weijden hat earder sein dat er dizze simmer de Alvestêdetocht yn trije dagen non-stop swimme wol.


title: Slim ûngelok by Gersleat

maintext: Op de Deelenwei by Gersleat is woansdeitemoarn in auto tsjin in beam botst. De brânwacht, twa ambulânsen en in traumahelikopter waarden oproppen foar it ûngelok. De bestjoerder is swierferwûne rekke en de auto rûn in protte skea op. Mooglik is de auto troch de stoarm van de dyk rekke.


title: Snits hat tiisdei syn earste ferpleatsbere 'tiny house'

maintext:
Yn de wyk Tinga yn Snits wurdt no tiisdei úteinset mei de bou fan tweintich ferpleatsbere wenten. De gemeente Súdwest-Fryslân en korporaasje Accolade spylje hjirmei yn op de fraach nei wenromte foar lytse húshâldens yn Snits. It idee komt fan oannimmersbedriuw Heijmans.
Tsien fan de tweintich wenningen binne foar flechtlingen mei in ferbliuwsstatus, de rest is bedoeld foar minsken dy't op syk binne nei in lytse, betelbere wente. De ferhier begjint meikoarten.
Tsien jier
De wenningen yn Tinga bliuwe tsien jier stean. Se hawwe in libbensdoer fan tritich jier. De wenten hawwe in wenoerflak fan 39 kante meter en binne ferdield oer twa wenlagen. Se hawwe ek in bûtenterras. In gasoansluting ûntbrekt. De wenningen binne kant-en-klear op it stuit dat se oankomme op it bouplak. Op lokaasje wurde de ferdjippingen dan opelkoar pleatst. Dêrnei hoege allinnich rioelearring, wetter en elektra noch oansluten te wurden. It pleatsen fan ien wenning duorret in dei.
De gemeente Súdwest-Fryslân ferwachtet dat heal febrewaris alle tweintich hûzen oplevere wurde. Accolade biedt de wenten oan op syn webside.


title: Ein karriêre hurdfytser De Vries (21) nei hertklachten

maintext:
Hurdfytser Hartthijs de Vries hâldt op as proffytser. It 21-jierrige talint út Kollum hat dit op advys fan syn dokters besletten. Nei in perioade mei ferskate lichaamlike klachten, docht út ûndersyk bliken dat De Vries in hertsteuring hat.
"Spitigernôch komt myn karriêre by Team Roompot ûnferwachte betiid ta in ein", seit De Vries. "It wie in tige drege beslissing om myn profkontrakt op te jaan. Lykwols is it opfolgjen fan it doktersadvys de iennige goede kar om myn sûnens de foarrang te jaan."
De Vries fytste by Team Roompot-Nederlandse Loterij. "We betreuren het dat Hartthijs het team zal verlaten", lit teammanager Michael Zijlaard witte.


title: Ekstra subsydzje foar ûndersyk nei de Waadsee

maintext:
It monitoringskonsortium MOCO, mei dêryn ûnder oare de Ryksuniversiteit Grins en Sovon Vogelonderzoek, krijt hast in ton ekstra subsydzje. Der wurdt ûndersyk dien nei farrekreaasje en natuer yn de Waadsee. Dêrfoar wurdt dizze simmer ûnder oare in enkête hâlden yn de jachthavens ûnder boatsjefarders.
Ek komt der in groep fan praktykminsken om de monitoringsresultaten oan te skerpjen. It ekstra jild komt fan it lanlik ekspertizesintrums CELTH. Dat is in inisjatyf fan ferskate hegeskoallen yn Nederlân, dat de kennis oer toerisme fierder ûntwikkelje wol.


title: Ljouwerter (27) mishannelet stedsgenoat en smyt ruten yn

maintext: In 48-jierrige man út Ljouwert is tongersdeitemoarn by in fjochtpartij mishannele. De fjochterij wie ûntstean op in galerij yn de stêd. Neist de mishanneling fan de man is der in rút fan syn hûs troch in stien fernield. In oare stien is troch in rút fan in parkearre auto smiten. De plysje hat de fjochtsjende persoanen útinoar helle en in 27-jierrige fertochte út Ljouwert oanhâlden. De mishannele man is oanhâlden foar bedriging. Beide fertochten binne ynsletten en de plysje docht fierder ûndersyk.


title: Rekôr oantal bisten opfongen by Fûgelhelling yn 2017

maintext:
Yn totaal binne der it ôfrûne jier 7.554 bisten by De Fûgelhelling yn Oerterp brocht. Dat is in nij rekôr neffens de biste-opfang. Fierwei it grutste part fan de bisten binne fûgels, mar der binne ek hast tûzen sûchdieren brocht, lykas stikelbarchjes, hazzen en marters.
Neffens foarsitter Henk Marinus fan De Fûgelhelling binne der trije redenen, wêrom't der hieltyd mear bisten brocht wurde. "Us namme wurdt hieltyd bekender, minsken jouwe mear om de natuer as eartiids en de diere-ambulance wit ús goed te finen."
Mear jild nedich
Omdat der hieltyd mear frege wurdt fan De Fûgelhelling, is der neffens Marinus ek mear jild nedich. "Wy sitte krap yn ús fel en der is útwreiding nedich." Der is benammen ferlet fan strukturele ynkomsten, wêrtroch't der mear personiel oannaam wurde kin. Op dit stuit is de gemeente Súdwest-Fryslân de iennige gemeente yn de provinsje, dy't De Fûgelhelling jierliks finansjeel stipet. De provinsje en oare gemeenten jouwe neat.


title: NK shorttrack yn Thialf live yn byld by Omrop Fryslân

maintext:
It Nederlânsk kampioenskip shorttrack is werom op It Hearrenfean. Omrop Fryslân is dêr live by. De finaledei op snein 7 jannewaris is fan 12.30 oere ôf folslein te folgjen fia Omropfryslan.nl en de Omrop-app. It giet om twa streams, yn it Frysk en Nederlânsk, mei bylden en kommentaar.
Nei fiif jier ferriden te wurden yn Amsterdam, is it NK shorttrack werom yn Thialf. De grutte favoryt foar it NK is Sjinkie Knegt. Ferline jier gong de titel nei Dylan Hoogerwerf. Kin Knegt diskear wol de titel pakke of ferrasse 'outsiders' Ithzak de Laat of Daan Breeuwsma? By de froulju is Suzanne Schulting de titelferdeginer. Ferline jier waard se foar it earst Nederlânsk kampioen; mar dit wykein moat se har fanwegen sykte ôfmelde. Ald-kampioenen Lara van Ruijven en Yara van Kerkhof sille dit wykein besykje te winnen. En wa wit is Rianne de Vries sa goed genêzen fan har ankelbreuk, dat se ek meidwaan kin om de prizen.
Spektakulêre nije opset
It NK shorttrack is dit jier oars kwa opset, wêrtroch't de snein spektakulêr wurde kin. Gewoanwei wurde de finales ferspraat oer sneon en snein, mar dit jier wurde foar it earst alle medaljes ferdield op de slotdei. Sneins binne fan 12.30 oere ôf alle finales te sjen by Omrop Fryslân. Yn totaal binne it acht finales: op de 500, 1000, 1500 en 3000 meter, by sawol de manlju as de froulju. Nei dy lêste ôfstân, ek wol de superfinale neamd, wurdt it klassemint opmakke.
NK shorttrack live by Omrop Fryslân
Yn gearwurking mei it reedrydbûn KNSB en Sportsbroadcasting stjoert Omrop Fryslân it Nederlânsk kampioenskip live út. Op Omropfryslan.nl binne twa streams beskikber: in Frysk- en in Nederlânsktalige stream. Ferslachjouwer Roelof de Vries jout it Nederlânske kommentaar en syn kollega Andor Faber fersoarget it Fryske kommentaar.


description: Marieke Kamminga is net langer de kommersjeel manager fan SC Hearrenfean. De 37-jierrige Kamminga wie noch mar krekt yn dizze funksje wurksum by de fuotbal

title: Kamminga fuort as kommersjeel manager fan SC Hearrenfean


title: Sealfuotbal: Winst Drachtster Boys, ferlies Avanti

maintext:
De sealfuotbalfroulju fan Drachtster Boys ha freedtejûn op besite by Reiger Boys wûn. Yn Heerhugowaard kamen de Drachtsters knap werom fan it 2-0-efterstân by it skoft. Marian Meijer makke de oanslutingstreffer, Atty Eelkema de lykmakker en Jessie Prijs sette de Drachtsters flak foar tiid op 2-3.
Foar Avanti ferrûn de jûn minder goed. Team Alkmaar kaam 0-2 foar. Dêrnei waard it fia in goal fan Si Shut Hau en in eigen goal noch gelyk. Mar oan 'e ein fan de wedstriid soarge Aaike Verschoor der mei twa treffers dochs foar dat Alkmaar mei 2-4 wûn.


title: Hovercraft mei gat yn boech nei skipswerf yn Lauwerseach

maintext:
In bysûndere klus foar skipswerf NG Shipyards yn Lauwerseach. Dêr is dizze wike in hovercraft binnen kaam, dy't in flinke hap mist. It skip, dat personiel nei boareilannen ferfiert, mist in grut stik oan de stjoerboardkant. Neffens Albert Keizer fan de skipswerf liket de skea mâl, mar falt dy ta. It skip is der sa op boud, dat as der wat yn it wetter leit en it fart der mei 85 kilometer yn de oere tsjinoan, de foarkant skea oprint. Dy is mei opsetsin fan pypskûm makke.
De reparaasje is lykwols net samar klear. In nij part wurdt yn Noarwegen makke en dêr moat op wachte wurden. "Wy genietsje fan soksoarte klussen", seit Keizer yn it radioprogramma Weistra op wei. "Der moat yn ien kear even in protte gebeure. Je wurde jûns belle om healwei seizen en de oare moarns moat it spul derút takele wêze. En dan moat alles even yn rep en roer. Foar ús it it wol bysûnder". It is net foar it earst dat it skip by de werf komt, seit Keizer.
Ek oare skippen rinne faak skea op boppe de wynmûneparken by Borkum. Wat dêr de oarsaak fan is, wit Keizer net.


title: Mear saken oplosse troch bylden misdriuwen online te setten

maintext:
Troch bylden fan misdriuwen faker en earder online te setten, ferwachtet de plysje fan Noard-Nederlân it kommende jier mear saken op te lossen. De kamerabylden wurde hieltyd better, en dêrtroch wurdt de kâns dat dieders werkend wurde hieltyd grutter. Dat seit plysjewurdfierder Paul Heidanus.
De plysje hat it wurkproses oanpast en in koördinator oansteld dy't de bylden analysearret. Sadree't it kin, komme de bylden online. Dat kinne foto's en fideo's wêze. De plysje bepaalt net sels wannear't de bylden online komme, seit Heidanus, dêr giet it Iepenbier Ministearje oer.
Allinne woansdei al hat de plysje bylden online set fan in ynbraak by in tankstasjon op De Gordyk en fan in ynbraak yn in wenhûs yn Easterwâlde. As it oan de plysje leit, komme der dit jier fan twa kear safolle saken bylden online as foarich jier.


title: Aris ferliest nei goede begjinfaze fan Leiden

maintext:
De basketballers fan Aris hawwe sneontejûn mei 77-55 ferlern fan Leiden. De ploech fan coach Tony van den Bosch koe yn it begjin fan de wedstriid goed meikomme, mar joech de partij dêrnei út hannen. Nei it earste kwart stienen de Ljouwerters trije punten foar op Leiden, mar by it skoft pakte de thúsploech de lieding oer. Leiden rûn út nei in skoare fan 66-48 en kaam dêrnei net mear yn de problemen.
Aris spilet tiisdei yn de kwartfinale fan de beker yn en tsjin Den Bosch. Op 31 jannewaris is de return yn Ljouwert.


title: Organisaasje LF2018 sjocht tefreden werom op iepening

maintext:
Tefredenheid, miskien wol mear as dat. Dat gefoel oerhearsket by de organisaasje fan de iepening fan Kulturele Haadstêd 2018. Nettsjinsteande de kjeld en de rein kamen der 40.000 besikers op de iepening ôf. En it rûn sa as hope wie. "Onze verwachtingen zijn overtroffen," sei Ira Judkovskaja, regisseur fan de iepening. "De verhalen op vrijdagavond met volle musea en soms wachtrijen en dan zaterdag de focus op Leeuwarden."
"De ontlading kwam bij mij toen het koninklijk paar met de kinderen de trap opliep om de klok te luiden. Toen kreeg ik een brok in de keel," fertelt Tjeerd van Bekkum, direkteur fan LF2018. "Het gebeurde nog eens toen ik het terugkeek op uitzending gemist."
"Ik fûn de televyzjeregistraasje te maklik", sei reklameman Wytze Visser yn Fryslân Hjoed. "Der wurdt tefolle nei Fryslân sjoen op in klisjeemanier. En it ropt ek fragen op. Wat hat bygelyks sa'n Erik Hulzebosch dermei te krijen? Wêr't Kulturele Haadstêd foar bedoeld is, kaam net nei foaren. Dat is skande en tagelyk dochs ek wol wat in miste kâns."
"De dingen dy't we seagen, witst wol. Kulturele Haadstêd is no krekt bedoeld om datjinge wat der is, yn in oar perspektyf te setten. Dat minsken tinke: 'Hin? Mar dat is it ek!' No bliuwt it oerflakkich."
"De measte minsken yn de rest fan Nederlân sille it moai fine as se dy klisjees sjogge, mar úteinlik giet it dêr net om. De telefyzjewrâld brûkt klisjees, want dat makke it tagonklik en is goed foar de sjochsifers. Mar it boadkip dat'tst útdrage wolst, dat der wat ûnder de hûd sit, dat komt der net út nei foaren."
"Ik tink net dat de organisaasje fan Kulturele Haadstêd ynfloed hân hat op de telefyzjeregistraasje. Ynhâldlik kloppet dat miskien net, mar der is wol útstjoertiid oan Fryslân bestege. Bist wol in the picture. Miskien net op de wize sa't wy it wolle, mar minsken witte no wol dat Ljouwert Kulturele Haadstêd is."
Europa
Visser fynt fierders dat de relaasje mei Europa te min yn de registraasje siet, útsein de projekten fan ferskate talen. "It iennige echte Europa waard troch Frans Timermmans dien. Hy hâlde in prachtige rede wêrom't Ljouwert in goede kar is foar Kulturele Haadstêd", seit Visser. "Timmermans hat it oer it ferksil tusken patriottisme en nasjonalisme By patriottisme seist 'Wy binne grutsk op wêr't we weikomme. En nasjonalisme is soad fan foute grutskens, sa fan 'Wy binne better as oaren'. "
It eigene en oare ynfloeden
"Dat is in moai boadskip, dat wy as Fryslân sizze 'Wy binne grutsk op wat wy binne en dat wolle wy graach sjen litte.' Mar tagelyk ek de finsters iependogge om oare ynfloeden op ús takomme te litten.
Grutsk
"Ynhâldlik wie foar my de taspraak fan Timmermans it moaiste momint," seit Visser. "It wie net wat my it measte rekke, mar der waard wol wat sein wêr't wy grutsk op wêze kinne. Dêr is it foar bedoeld. Dat is wêr't wy as Fryslân foar stean moatte."


title: Kallon en Rosheuvel yn de basis by Cambuur

maintext:
Issa Kallon en Darren Rosheuvel begjinne freed yn de basis yn de útwedstriid tsjin Jong FC Utrecht. Dy wedstriid wurdt spile op it fjild fan twadde divisionist IJsselmeervogels yn Spakenburg. Rosheuvel hat lang blessearre west, mar krige stadichoan minuten yn it earste. Moandei kaam hy yn de twadde helte yn it fjild tsjin Jong Ajax en makke doe in protte yndruk. Furdjel Narsingh (blessearre oan it ankel) en Kevin van Kippersluis (siik west) kinne freed net spylje.
Trainer Sipke Hulshoff woe fierder gjin opstelling bekend meitsje. Wol wie hy dúdlik oer de doelstelling foar de wedstriid tsjin Jong FC Utrecht: "Wy binne oan ús stân ferplichte om dizze wedstriid te winnen." De doelstelling fan Cambuur is noch altyd om goed oansluting te finen by de middenmoat fan it linker rychje, sa sei Hulshoff.
Hy woe net yngean op de fraach hoe lang oft hy noch earste trainer is by Cambuur. "Ik haw tsjin de direksje sein, dat ik dat pas witte wol as der echt nijs is. Heal nijs hoef ik net te witten. Ik wol my folslein rjochtsje op de wedstriid tsjin Jong FC Utrecht en de bekerwedstriid tsjin FC Twente kommende tiisdei."


title: Nije koers foar MFC De Utherne yn Drylts

maintext:
It multyfunksjoneel sintrum De Utherne yn Drylts sil in nije koers farre. Fan dit jier ôf hawwe twa nije pachters de lieding oer it sintrum. Fokke Rosier en Majanka Faber nimme it stokje oer fan behearder Herman Baudet, dy't him jierrenlang ynset hat foar De Utherne. Woansdeitejûn binne de nije plannen foar it multyfunksjoneel sintrum presintearre.
Sa sille de sportaktiviteiten ferbrede wurde, krijt de kantine in upgrade mei in terras en sille der fjouwer kear per jier eveneminten organisearre wurde. Mar earst moat it sintrum ferboud wurde. Ein april dit jier moat alles klear wêze.


title: Sjauffeurs op en oer de Ofslútdyk

maintext:
It ferkear op de Ofslútdyk moat opnij rekken hâlde mei fertraging. Diskear wie dat oankundige, mar ferfelend bliuwt it fansels wol. Rykswettersteat ynspektearret de brêge by it Lorentzkompleks by Koarnwertersân. Der binne geregeld problemen mei de brêgen yn de Ofslútdyk en it gefolch derfan is dat it ferkear dêrtroch bot fertraging oprint. Earst wie dat eins allinnich yn de simmer sa, mar no begjint it der op te lykjen dat dy problemen der ek yn de winter binne. Sicht op in echte oplossing is der lykwols noch net.
Ferslachjouwer Bauke Deelstra wie op de Ofslútdyk en hifke de miening fan minsken op de dyk.


title: Keuring Frysk Hynstestamboek freed en sneon útferkocht

maintext:
De hynstekeuring fan it Keninklik Frysk Hynstestamboek fan kommende sneon is útferkocht. Dat is earder as yn oare jierren. De belangstelling foar it hynste-evenemint nimt ta, seit in wurdfierder fan it stamboek. Mear as 25.000 minsken út de hiele wrâld komme dit wykein nei it WTC yn Ljouwert. Net allinne de sneon is útferkocht, ek foar de freedtejûn binne gjin kaarten mear. De organisaasje kriget de lêste dagen in soad fragen fan minsken dy't dochs noch besykje in kaart te krijen. "Dan hawwe se al in fleanticket boekt of se stean al op Skiphol en dan besykje se dochs noch oan in kaartsje te kommen. Of de betelling fia de creditcart slagget net, mar we kinne alles tsjekke, seit Marijke Akkerman fan de organisaasje.
De tarieding foar it evenemint yn it WTC Expo is yn folle gong. Oerdeis binne de keurings en yn de jûnsoeren it hynste-evenemint Friesian Proms. Dêr wurdt al wakker foar oefene.


title: Earste letters Sichtberens ophongen yn Ljouwert

maintext:
De earste letters fan it projekt Sichtberens binne snein ophongen oan it Stephensonfiadukt oan de westkant fan Ljouwert. Rûnom yn de stêd ferskine dizze wike letters op gebouwen, brêgen en diken. Se wurde ophongen foar Kulturele Haadstêd. Se foarmje wurden yn it Frysk, Nederlânsk, Ingelsk, Dútsk en Arabysk. Inisjatyfnimmers Marten Winters en Aad van Altena wolle sa meartalichheid sichtber meitsje yn it strjitbyld.
De letters bliuwe it hiele jier hingjen en mooglik dat inkelde wurden in permanint plak krije. Letter dizze wike komme se ûnder oare op it eardere V&D-gebou en op it provinsjehûs.


title: Nij DNA-laboratoarium in primeur foar Wetterskip

maintext: Wetterskip Fryslân kin as earste wetterskip yn Nederlân DNA-spoaren yn it wetter ûndersykje. It Wetterskip hat dêr sûnt koart syn eigen laboratoarium foar. Mei dat DNA-ûndersyk kin folle krekter as earst de oanwêzichheid fan plante- en bistesoarten bepaald wurde. Dat kin helpe by it bestriden fan eksoatyske soarten dy't ynheemske planten of bisten bedriigje.


title: Minder medaljes op Olympyske winterspelen, neffens ekonomen

maintext:
Nederlân hellet kommende moanne by de Olympyske winterspelen yn Pyeongchang minder medaljes as by de Winterspelen yn Sotsji, fjouwer jier lyn. Dat is de foarsizzing fan trije ekonomen fan de Ryksuniversiteit Grins. Neffens har hellet Nederlân yn totaal achttjin medaljes, wêrfan fiif kear goud, seis kear sulver en sân kear brûns. Nederlân sil dêrmei as njoggende einigje yn de medaljespegel. De ekonomen basearje harren foarsizzing op eardere Olympyske Spelen en útslaggen fan wrâldkampioenskippen. Mar echt foarsizze hokker sporters de medaljes winne sille, is neffens harren net mooglik.
De ferwachte opbringst yn Pyeongchang sil leger lizze as yn Sotsji yn 2014. Doe gie Nederlân nei hûs ta mei 24 medaljes en behelle it in fiifde plak yn de medaljespegel.


title: Wurkstraf foar rydskoallehâlder fanwege ûntucht

maintext:
In rydskoallehâlder út Ljouwert moat 120 oeren ferplichte oan it wurk fanwege ûntucht mei in 17-jierrige learlinge. Hy hat neffens de rjochter oan har boarsten sitten en ek hat er har tongtute. De man moat fan de rjochtbank it famke ek in skeafergoeding fan 750 euro betelje en hy moat him behannelje litte. De man hat yn de rjochtbank oanjûn him te skamjen foar syn dieden en hy hat sein dat it him spyt.
Hy woe net oanjaan wêrom er him oan it famke fergrepen hie. Mocht er wer yn oertrêding gean, dan moat er ek in moanne de sel yn.


description: De plysje siket tsjûgen fan fernieling oan de Ekke de Haanskoalle op It Hearrenfean. De plysje sprekt fan slimme fernielingen oan de basisskoalle oan de Ze

title: Fernielingen oan Ekke de Haanskoalle op It Hearrenfean


title: Mieningen ferdield oer Van der Valk-hotel by Hearrenfean

maintext:
Lang net alle ynwenners fan It Hearrenfean binne like wiis mei de komst fan in nij Van der Valk-hotel. Dat blykt út ûndersyk fan de gemeente. Guon omwenners en ûndernimmers binne benaud dat de rêst ferdwine sil en dat it nije hotel se klanten kostje sil. Oaren sjogge just kânsen.
It Van der Valk-concern hat ynteresse yn de bou fan in hotel oan de A32 by Skoatterwâld en Oranjewâld. De gemeente woe, yn oerlis mei Van der Valk, earst graach hearre hoe't de omjouwing dêr oer tinkt.
Boargemaster en wethâlders ha in plan útwurke mei betingsten foar Van der Valk. Nije wike presintearje se dat oan de gemeenteried.


title: Vegan Streaker rekket ferwûne by fersteuring bollefjochterij

maintext:
Biste-aktivist Peter Janssen fan Stiens, better bekend as de Vegan Streaker, is ferwûne rekke by in bollefjochtwedstriid yn Kolombia. Hy hat in brutsen hân en in ferwûning oan syn holle en is oerbrocht nei in sikehûs. Janssen kaam yllegaal de arena yn om de bollefjochterij te fersteuren. Neffens de Vegan Strike Group, de stichting fan Janssen, wol hy mei dizze aksje opnij de oandacht fêstigje op it leed dat de bollen yn de arena oandien wurdt.
Sûnt 1 septimber 2013 hat Janssen al 32 kear in bollefjochtwedstriid fersteurd yn lannen as Spanje, Portugal, Frankryk en Meksiko.


title: Séfonsterpolder yn Gaasterlân krijt natuer en rekreaasje

maintext:
De provinsje lûkt 175.000 euro út om fan de Séfonsterpolder yn Gaasterlân in natuer- en rekreaasjegebiet te meitsjen. De grutte polder, fan 25 bunder, leit oan de eastkant fan de Rysterbosk by Riis. De nije natuer makket diel út fan it Natuernetwurk Nederlân, earder bekend as Ekologyske Haadstruktuer. Nei de simmer giet it wurk los. It ynrjochtsjen fan 25 bunder natuer is it slotstik fan Eksperimint Gaasterlân. Dêrby wurdt de wetterhúshâlding ferbettere troch it graven fan nije sleatten en it ferbreedzjen fan besteande sleatten.
Oan de râne fan de bosk komme nije strûken en planten. Op twa lokaasjes yn de Séfonsterpolder komt in picknickbank. Fierder komt der in nij kuierpaad troch de polder, dat oanslút op de besteande paden yn de Rysterbosk. Sa ûntstiet der in moaie rûte troch bosk en polder.


description: Ald-haadredakteur Rein Tolsma fan Omrop Fryslân wurdt sjueryfoarsitter fan de NL Awards. Dat binne de jierlikse prizen foar de bêste produksjes fan de regi

title: Ald-haadredakteur Rein Tolsma sjueryfoarsitter NL Awards


title: Noardlike brêge Ofslútdyk freedtejûn opnij iepen

maintext:
De noardlike draaibrêge by Den Oever op de Ofslútdyk giet freedtejûn nei de spits op 'e nij iepen, seit Rykswettersteat. Hjirtroch kin it skipferkear dat stremd is, wer farre. It ferkear kin fia twa rydstripen fan en nei Fryslân ride.
Moandei stienen auto's rjochting Noard-Hollân troch in steuring fjouwer oeren yn de file. De steuring lei oan in stikkene printplaat en oan oare ûnderdielen yn de brêge. Dit wykein wurde dizze ûnderdielen ûndersocht en ferfongen. Moandei wurdt mear dúdlik oer wannear't de brêge wer klear is.
De situaasje fan ôfrûne moandei wie neffens wurdfierder fan Rykswettersteat Silvia de Bres "vreselijk". It sil dêrom yn de takomst mooglik wêze om rapper it ferkear fia ien brêge en twa rydstripen trochstreame te litten. Ek sil der in ferrolbere fangrail komme om by steuringen flugger in omlieding ynstelle te kinnen. Rykswettersteat hat ek ôfspraken makke mei de brânwacht en de plysje om earder oanwêzich te wêzen om it ferkear op te fangen. "We kunnen een storing nooit vermijden, maar we kunnen wel alles eromheen doen om de situatie te verbeteren", seit De Bres.


title: Earste oerwinning fan it jier foar kuorballers LDODK

maintext:
Nei trije wedstriden sûnder oerwinning stapten de kuorballers fan LDODK sneontejûn wer ris as winners fan it fjild. Op De Gordyk wiene sy mei 36-26 te sterk foar DVO, wêrtroch't de ploech fan trainer Erik Wolsink goede saken die yn de striid om in plak yn de play-offs.
LDODK pakte fuortendaliks it inisjatyf en dat resultearre yn in 15-11 foarsprong by it skoft. Nei de tee bleau LDODK de bettere en wûn úteinlik mei tsien doelpunten ferskil. LDODK'ers Erwin Zwart en Marjolijn Kroon wiene elk goed foar sân doelpunten. Ek André Zwart (6), Diana van der Vorst en Femke Faber (elk 5) wienen op dreef.
Folgjende wike snein spilet LDODK thús tsjin KZ.


title: Wetterstân Lauwersmar mei heale meter omheech

maintext:
Steatsboskbehear kin dizze maitiid de wetterstân yn de Lauwersmar mei in heale meter ferheegje. Dat is it gefolch fan in útspraak fan de Ried fan Steat. Dêrtroch hoege de provinsje Fryslân en Grinslân en it ryk gjin ekstra ûndersyk te dwaan nei de proef mei de peilferheging. Boeren en eigeners fan gebouwen yn it gebiet hienen beswier makke. De boeren wienen benaud dat har lân wieter wurdt en dat se mear lêst krije fan fersilting fan de grûn. Boatferhierder en restauranteigener Hein Pols fan de Skâns is benaud dat syn gebouwen bûtendyks fersakje as de grûn wieter wurdt.
De Ried fan Steat seit net it foech te hawwen om wat mei harren beswieren te dwaan. Sy moatte nei alle gedachten by it wetterskip wêze, as dy de proef mei de peilferheging trochset.


title: Auto fleant by tankstasjon De Vonken yn ljochte lôge

maintext:
By tankstasjon De Vonken lâns de A7 by Terwispel is sneontejûn in auto yn de brân flein. Twa brânspuitauto's wiene útlutsen en nei it tankstasjon fan Shell tagien om de brân te blussen. Sy krigen de brân op tiid ûnder kontrôle foardat de brân oersloech op de pompen en de sjop.
It ferkear op de A7 hie gjin lêst fan it brânynsidint.


title: Hynder Jurre 495 opnij kampioen by hynstekeuring

maintext:
It hynder Jurre 495 is foar de twadde kear op rige algemien kampioen wurden by de hynstekeuring fan it Frysk Hynstestamboek. Yn it WTC Expo yn Ljouwert wûn de hynst lykas foarich jier de titel. Jelmer Chardon fan Jorwert is eigener fan Jurre 495. Der wie in soad publyk by de hynstekeuring yn it WTC Expo. De hal siet grôtfol mei besikers.
''It is geweldich'', fertelde Jelmer Chardon nei de bekendmakking. ''Noch bysûnderder as foarich jier. Der hinget safolle fan ôf. Der lei dit jier folle mear druk op. Foarich jier wienen wy de underdog, no wie dat wol oars. It hâldt wat yn allegear. De krante, telefyzje en alles byinoar. It moat allegear mar, mar it is ús slagge.''
Omrop Fryslân bringt Faderpaard op telefyzje, Omropfryslan.nl en de Omrop-app. Op freed 12 jannewaris is it konsert Friesian Proms te sjen en op sneon 13 jannewaris is fan 8.30 oere ôf de hynstekeuring live te folgjen. Fierder wurdt der yn 2018 foar it earst in Nederlânske stream, njonken de Dútske en Ingelske stream, oanbean. Sjoch foar alle ynformaasje op de side fan Faderpaard.


title: Brêge yn Ofslútdyk reparearre, ferkear kin wer trochride

maintext:
De reparaasje hat hast twa wiken duorre, mar de stikkene brêge yn de Ofslútdyk by Den Oever is wer reparearre. Dat betsjut dat it autoferkear wer gewoan oer de brêge kin, en de brêge ek wer iepen kin foar it skipfeartferkear.
Dat de brêge stikken wie, kaam troch in kompjûterprobleem. Dêrtroch moast it autoferkear oer de súdlike brêge ride, en dat soarge foar fertraging.


title: Fjochterij yn drokke hoarekanacht Ljouwert

maintext:
It wie in drokke hoarekanacht yn Ljouwert mei fjochterij op ferskate plakken. Der binne gjin minsken ferwûne rekke. Foar it gerjochtshôf op it Saailân hawwe trije jonges fan 19 jier proses-ferbaal krigen, omdat se oan it fjochtsjen wiene. Der woe gjin ien oanjefte dwaan.
Yn in kafee yn de Grote Hoogstraat wie in fjochtpartij binnendoar. Ek hjir woe net ien oanjefte dwaan, mar de plysje hat wol in jonge fan 19 jier oanholden.


title: Bestelbus rydt it wetter yn by Piaam

maintext:
In bestelbus is woansdeitejûn yn it wetter belâne oan de Zeedijk by Piaam. Troch noch ûnbekende oarsaak rekke de wein fan de dyk en yn it wetter. De bestjoerder koe sels út de bestelbus komme en oan wâl klimme.
Dûkers fan de brânwacht fan Snits waarden oproppen foar it ûngelok, mar hoegden net yn aksje te kommen. It slachtoffer is troch ambulânsepersoniel neisjoen op ferwûningen, mar hoegde net mei nei it sikehûs.


title: Plannen foar Westerseedykgebiet: seeswimbad en park

maintext:
In eb- en floedswimbad, parkeare yn de seedyk en in park foar jong en âld. It bin samar wat plannen fan Harnzers foar it Westerseedykgebiet. De gemeente Harns wol it gebiet op 'e nij ûntwikkelje. It doel is om it oantrekliker te meitsjen foar de eigen bewenners, toeristen en ûndernimmers. De yntsjinne plannen wurde de kommende tiid besjoen. Dêrnei wurdt sjoen hokker plan helber bin.
Guon ynwenners hiene ek krityk op de gemeente. Al sûnt de jierren '60 wurdt praat oer de ûntwikkeling fan it gebiet. Oant no ta is der kwalik wat dien. De mooglikheden binne ek beheind. Sa kin der net samar wat dien wurde op de seedyk sels. Om't it in belangrike wetterkearing is, wurde hege easken steld oan de plannen.
Jaap de Jong is ien fan de minsken dy't bot oan it lobbyen is foar it eb- en floed-swimbad. Neffens him makket sa'n bad it gebiet oantreklik foar de eigen ynwenners en ek foar minsken fan bûten de stêd. It soe ek unyk wêze foar it Waadseegebiet yn Nederlân. Fan Den Helder oant Delfsyl is nearne in goed swimplak te finen yn de Waadsee.


title: Gearfoeging De Friesland foar in part útsteld

maintext:
It organisatoarysk gearfoegjen fan soarchfersekerders De Friesland en Zilveren Kruis is útsteld nei 11 jannewaris. Dat seit Achmea, it bedriuw dêr't beide fersekerders ûnder falle. Beide bedriuwen soene fan 1 jannewaris ôf gearwurkje, mar dat giet net troch fanwege de behanneling fan in beswier fan de ûndernimmingsried by de Undernimmingskeamer fan it hôf yn Amsterdam. De juridyske fúzje tusken de beide fersekerders is wol trochfierd. Foar de meiwurkers feroaret der foarearst neat, meldt Achmea.
Neffens Achmea wurdt der mei de direksje en de ûndernimmingsried fan De Friesland praat oer baangarânsjes en de eigenheid fan De Friesland.


title: It Fryske Gea wol skerper tafersjoch op hûnen oan de riem

maintext:
It tafersjoch op it oan 'e riem hâlden fan hûnen moat skerper. Dat wol natuerorganisaasje It Fryske Gea. It komt hieltyd faker foar dat losrinnende hûnen oare bisten oanfalle en deabite. Dat komt om't se yn gebieten frijlitten wurde dêr't dat net mei. Sipko Sikkes fan It Fryske Gea wol dat dêr in ein oan komt. Sa wurde yn de Rysterbosk, it wurkgebiet fan Sikkes, geregeld reeën en fûgels oanfallen troch losrinnende hûnen. By alle yngongen fan de bosk steane dêrom buordsjes dêr't op stiet dat hûnen allinnich oan 'e riem de bosk yn meie.
Ofrûne wykein waarden by Goutum noch trije skiep deabiten troch in losrinnende hûn.


title: LIVE: de jierlikse hynstekeuring

maintext:
It swarte goud fan Fryslân falt hast net te missen dizze dagen. Op it jierlikse evenemint Faderpaard fynt hjoed, sneon 13 jannewaris, de hynstekeuring plak. Minsken komme fan oer de hiele wrâld om de Fryske hynders te bewûnderjen. Omrop Fryslân is dêrby en stjoert alles út. Fan 8.30 oere ôf is de keuring op telefyzje of hjirboppe te folgjen.
Tradysjegetrou is Omrop Fryslân live by de hynstekeuring op sneon en stjoert dat alles út op telefyzje, Omropfryslan.nl en de Omrop-app. It kommentaar wurdt jûn troch presintator Gerrit de Boer fan Omrop Fryslân en saakkundige Henk Dijkstra. Oan de ein fan de middei wurdt bekend wa't de kampioen fan 2018 is. Foar bûtenlânske sjoggers is de útstjoering op ynternet te folgjen mei Ingelsk of Dútsk kommentaar. Boppedat is der dit jier foar it earst in Nederlânske stream beskikber.
Sneon 13 jannewaris fan 8.30 oere ôf de hynstekeuring op telefyzje, Omropfryslan.nl en de Omrop-app. De finale fan de hynstekeuring wurdt op snein 14 jannewaris om 12.00 oere werhelle op telefyzje. Sjoch foar mear ynformaasje en alles oer it Frysk hynder op: Omropfryslan.nl/faderpaard.


title: Fryske pommeranten meitsje Den Haag waarm foar LF2018

maintext:
It provinsjebestjoer, de gemeente Ljouwert en de direksje fan Ljouwert-Fryslân 2018 binne woansdei allegearre nei Den Haag gien, om yn petear te gean mei Keamerleden en bestjoerders. Dat diene se oan de hân fan de projekten, dy't der dit kulturele jier op steapel stean yn Fryslân. Neist de yngong fan de Twadde Keamer is op it Plein in grutte tinte delset, it saneamde LF-2018 paviljoen, dêr't de Fyske pommeranten de Haachske politisy fol ferwachting opwachten.
It barren is organisearre troch de provinsje en dêr makke de organisaasje fan Kulturele Haadstêd tankber gebrûk fan. De organisaasje is tefreden oer it tal politisy dat nei de Ljouwert-Fryslân tinte kaam. Sa kamen bygelyks steatssekretaris Mona Keijzer fan Ekonomyske Saken en minister Arie Slob fan Underwiis efkes del.
De dei wurdt woansdeitejûn ôfsletten mei in itentsje yn de tinte. Mei fansels in Frysk menu.


title: Fjoertoer de Brandaris jout gjin ljocht mear

maintext:
De lampe fan de Brandaris, de fjoertoer op Skylge, is stikken. Sûnt in oere as fiif moandeitemiddei skynt it ljocht net mear. Kees Haringa, ferkearslieder fan Rykswettersteat dy't oer de Brandaris giet, lit witte dat de oanstjoering fan de lampe kapot is en dat dy hooplik tiisdei wer makke wurdt.
It skipfeartferkear is op 'e hichte steld fan it defekt oan de Brandaris en wurdt oproppen hjir rekken mei te hâlden.
De foarige kear dat it ljocht fan de Brandaris net wurke, wie yn jannewaris 2009.


title: Danny Noppert wint foarrondewedstriid op Lakeside

maintext:
Darter Danny Noppert hat sneontejûn in ienfâldige oerwinning behelle yn syn foarrondepartij op Lakeside. De Jouster wûn mei 3-0 yn sets fan de Amearikaanske Joe Chaney. Noppert kaam gjin momint serieus yn de problemen, útsein yn de tredde set. Tsjinstanner Chaney miste dêryn ien pylk foar de set, wêrnei't de Jouster dien wurk makke. Troch de winst sneontejûn komt Noppert moandeitemiddei wer yn aksje by de Lakeside Country Club, yn it Ingelske Frimley Green. Richie Edwards fan Wales is dan syn tsjinstanner; Edwards ferfangt de sike James Hurrell.
Danny Noppert is op dizze edysje fan it Lakeside World Darts Championship net ien fan de pleatste spilers. De Jouster stie foarich jier noch yn de finale, mar hat dit jier net in soad toernoaien smiten by it BDO-bûn. Dêrom moat Noppert dit jier yn de foarronde fan Lakeside begjinne. Trije wiken lyn wûn hy noch wol syn earste telefyzjetoernoai, de Finder Darts Masters.


title: Kollum: ''Wy wurde nea wrâldkampioen, Dútsers wol"

maintext:
''Tusken kryst en âld en nij ha wy in dei nei ús buorlju oer de grins west. Mei in spesjaal doel. We bedarren earst yn Dortmund, dêr't we in rûnlieding krigen troch it mânske fuotbalstadion fan Borussia Dortmund. In tige wolbespraakte Dútske jongeman liet ús yn 90 minuten, hoe soe it ek oars, alles sjen. It is in grut en prachtich, mar ek âld stadion mei tradysjes. En dat fyn ik moai. De klaaikeamer wie foar my wol ien fan de hichtepunten. Je ferwachtsje alle lúkse fan de wrâld, mar de gids sei dat dat net by de klup past. Doe't Real Madrid op besite kaam, hat Cristiano Ronaldo sels by de UEFA klage oer it ûnbrekken fan in hierdrûger yn de klaaikeamer fan de besikers. Echt wier.
De supporters ferwachtsje fan de spilers fan Dortmund dat se hurd wurkje, sa as sy dat fanâlds ek dogge. De klaaikeamers fan mannich amateurklup sil grif geryfliker wêze as dy fan de miljonêrs fan Borussia. Houten banken, twa kleanheakken per spiler. Mear net. De ferwaarme stuollen yn de dug-out binne de bêsten fan it hiele stadion, lake de rûnlieder sadistysk. Mar ja, dêr wol net ien sitte, heakke er der oan ta. En Dútsers soenen gjin humor ha?
Letter op de dei riden we in stikje fierder. Nei it plak Iserlohn. Dat is de grutste stêd fan it Sauerland. It leit yn it tige boskryk gebiet en fierder hearre je der net folle oer. Nei de oarloch wienen it de Kanadezen dy't dêr stasjonearre waarden. En as je Kanadezen ergens in skoft delsette, ha dy in eigenaardige gewoante. Ien fan de earste dingen dy't se yn Iserlohn en oare plakken dêr yn de buert dien ha wie iishallen bouwe, sadat se de Kanadeeske nasjonale sport ûnderhâlde koenen. Sa is de basis lein foar de sterke Dútske iishockeysport yn dy krite. Iserlohn spilet yn de heechste difyzje en ik kin jim melde dat as je echte topsport en beleving meimeitsje wolle, in reiske nei it Ruhrgebied in goede opsje is.
Yn it gefal fan Borussia Dortmund wurde der wol reizen organisearre en sille jo der wol yn slagje in kaartsje te krijen. Foar in ticket foar de iishockeyklup Iserlohn Roosters leit dat even oars. It stadion is nammentlik hast altyd útferkocht. As jo dêr komme, mei ús Nederlânske ynstelling is in oere foar de wedstriid al betiid, witte je net wat je sjogge. Dan sit it stadion al hielendal fol. De kant dêr't it jild sit, de kant fan de sponsers, is noch leech. Dy sitte lekker te iten en te netwurkjen. Mar as de wedstriid begjint binne dy ek krekt sa fûl as in foarke.
Oer de sfear by in wedstriid fan Borussia hoe ik jim net folle te fertellen, dy is legindarysk en geweldich. Ik kin jim wol wat fertelle oer de ambiânse yn it stadion fan Iserlohn, dat ferneamd is nei de mar dêr't it neist stiet, de Seilersee. Guon fan jim ha grif wolris in hockeywedstriid sjoen. As it spul even stilleit, wurdt der muzyk draaid. Dat dogge se oeral, sels yn Kanada, om de sfear der yn te hâlden. Mar net yn Iserlohn, dêr is dat net nedich. De fans sjonge trije kear tweintich minuten lang om harren team oan te fiterjen. Muzyk om ûngemaklike stilten op te fangen is net nedich. De spilers wurkje as reaksje dêrop sa hurd, dat it in feest is om nei te sjen. Krekt dat stapke hurder, krekt dy ekstra ynspanning leverje kinne.
Dêrom winne Dútske teams en ha wy noch nea wrâldkampioen west.''


title: Caravana lûkt minder besikers als ferline jier

maintext:
Campingbeurs Caravana hat dit jier sa'n twatûzen besikers minder lutsen as yn 2017. Mei elkoar kamen der ôfrûne seis dagen 45.000 minsken nei it WTC Expo yn Ljouwert. De organisaasje tinkt dat de wichtichste oarsaak foar it ôfnimmen fan besikers troch de stoarm fan ôfrûne tongersdei komt. Grutte publykslûker wie de iCamp en de Coco: moderne en lichte optearcaravans.
Nettsjinsteande de ôfnommen besikersoantallen is de organisaasje tefreden oer de beurs en de besikers. Takom jier wurdt de Caravana 2019 hâlden fan 17 oant en mei 22 jannewaris.


title: Wetterskip drok mei ekstra reinwetter

maintext:
Wetterskip Fryslân hat it drok mei it fuortwurkjen fan it wetter yn de Fryske boezem, dit komt troch it wiete waar fan de ôfrûne tiid. Der is de ôfrûne fjouwer moanne sa'n soad rein fallen, dat it net op de gewoane wize fuort kin. En al dy ekstra ynspanning soarget ek foar mear tillefoantsjes, sa sjocht ek Pier Schaper fan it Wetterskip. "Wy krije wat faker klachten oer ferstoppe dûkers en steuringen yn poldergemalen om't dy oeroeren draaie."
Woudagemaal
De poldergemalen draaie op folle toeren, mar it Woudagemaal hoecht net oan. Alle dagen wurdt der troch it Wetterskip in evaluaasje makke om te sjen oft it nedich is om it Woudagemaal op te starten. Mar oant no ta hat dit noch net nedich west. "Lokkigernôch is it hjoed (tongersdei) aardich drûch bleaun en dat makket krekt it ferskil, yn kombinaasje mei it op gong hâlden fan de spuikapasiteit." Sa leit Schaper út.
At der krekt in pear milimeter mear fallen wie, hie it âlde gemaal wer oan moatten. In pear milimeter makket dus in grut ferskil. Schaper: "Op it gebiet fan hiel Fryslân betsjut 1 milimeter mear reinwetter al 3 miljoen kúb mear wetter. En dan stiet it Woudagemaal foar 2 milimeter in folsleine dei oan om it fuort te krijen."
It Wetterskip krijt ek in soad fragen oer wetter op it hiem en yn de kelders, mar dat is neffens Schaper net de ferantwurdlikheid fan it Wetterskip. As it wetter wer yn de sleatten en fearten komt falt it ûnder it behear fan it Wetterskip.


description: Mei yngong fan tiisdei farre de fearboten fan rederij Doeksen neffens in nije tsjinstregeling. De wichtichste wizigingen binne dat de simmertsjinstregeling

title: Nije tsjinstregeling rederij Doeksen


description: As bussjauffeurs de kommende tiid opnij stake, dan sille wurkjouwers dit besykje foar te kommen fia de rjochter. Dat hat de wurkjouwersferiening witte litt

title: Wurkjouwers driigje mei rjochter as bussjauffeurs wer stake


title: Skoalfúzje Steggerda en De Blesse earst fan de baan

maintext: De foarnommen fúzje tusken de basisskoallen fan Steggerda en De Blesse giet foarearst net troch. De gemeenteried fan Weststellingwerf soe dit jier in beslút nimme om iepenbiere basisskoalle De Triangel yn Steggerda op te heffen en fusearje te litten mei de iepenbiere Doarpsskoalle yn De Blesse. Mar no docht bliken dat de âlden net op ien line sitte. De meisizzenskipsried fan De Triangel hat dêrom op de rem trape, ta ferbjustering fan de gemeenteried. Dy wol no earst útsocht ha wat der krekt oan de hân is, foar't se in beslút nimme.


title: Keamerleden genietsje fan Frysk iten yn paviljoen LF2018

maintext:
It diner fan Kulturele Haadstêd Ljouwert op it Plein yn Den Haag luts woansdeitejûn mar leafst santjin Twadde Keamerleden en ien steatssekretaris,Tamara van Ark. Sy krigen in fegetarysk diner fan hast allinnich Fryske yngrediïnten en fierder ferskate presintaasjes fan Kulturele Haadstêd en in live optreden fan Nynke Laverman.
De provinsje wie tige te sprekken oer de belangstelling fan de Keamerleden. De middeis wie dy belangstelling foar it Ljouwerter paviljoen lytser, omdat doe Twadde Keamerlid Emile Roemer fan de SP ôfskied naam. Njonken Keamerleden wiene ek in soad Fryske bestjoerders, Steateleden en meiwurkers fan Kulturele Haadstêd by it itentsje.
Goede yndruk
Neffens direkteur Tjeerd van Bekkum fan Kulturele Haadstêd is de twadeiske manifestaasje yn Den Haag goed slagge. Der is ek oerlein mei de Keamerkommisje fan Kultuer. Kulturele Haadstêd Ljouwert makke dêr in goede yndruk.
Ferskate Keamerleden joechen oan dat se yn de rin fan it jier nei Ljouwert reizgje sille, om ien of mear ûnderdielen fan Kulturele Haadstêd mei te meitsjen. Oan de ein fan it jier wurdt fierder praat. It sil dan gean oer it trochsetten fan guon ûnderdielen fan it programma, mar ek oer in bettere sprieding fan kultuerjilden oer hiel Nederlân.


title: Klanten WMO-ferfier ûntefreden oer oanbieder Jobinder

maintext:
Klanten fan it WMO-ferfier yn de gemeente Ferwerderadiel binne noch hieltyd bot ûntefreden oer de nije oanbieder Jobinder. Om in taksyrit oan te freegjen, hawwe de klanten in persoanlike pas nedich mei in nûmer, mar in soad WMO-klanten yn dy gemeente wachtsje noch hieltyd op harren pas. Dat betsjut dat elke rit apart oanfrege wurde moat. It learlingeferfier liket yntusken better op de rit te wêzen.
Spitich
Foarsitter Pytsje de Graaf fan mobiliteitssintrum Jobinder seit yn in reaksje dat se it bysûnder spitich fynt dat guon WMO-klanten noch hieltyd gjin paske hawwe. Se heakket der oan ta dat it tal klachten dat Jobinder krijt neffens har gegevens op it stuit hurd ôfnimt. Minsken dy't langer as in healoere op harren rit wachtsje moatte, moatte dat fuortendaliks melde, seit se, dan wurdt de saak oplost.


title: Autoferkear op de Ofslútdyk rydt wer

maintext:
Autoferkear dat fia de Ofslútdyk fan Fryslân nei Noard-Hollân wol, kin tsjin trije oere oer de brêge by de Stevinslûzen. Rykswettersteat is op it stuit dwaande om in trochgong op de súdbrêge te meitsjen, sadat auto's der dêr oerhinne kinne. Frachtweinen sille noch wat langer wachtsje moatte foardat se oer de brêge meie. Der stiet yntusken in flinke file op de Ofslútdyk by Den Oever. Ferkear rjochting Fryslân kin der wol lâns.
Troch in steuring bliuwt de noardbrêge by de Stevinslûzen iepenstean. Hoe lang't dat probleem noch duorje sil is net bekend.


title: Plysje ûndersiket en beoardielet hardershûn Goutum

maintext:
De plysje sil de hardershûn, dy't sneon by de skiep yn Goutum yn it lân wie, ûndersykje en beoardielje. Der sil kontakt wêze mei de skieppeboer en de eigeners fan de hûn. Freed en sneon binne trije skiep deabiten nei in oanfal fan wierskynlik in hûn. De boer die freed oanjefte, mar hie doe noch gjin idee hokker hûn dit dien hie. Doe't sneon in kameraploech fan Omrop Fryslân by de skiep stie te sjen, wienen der minsken har hardershûnen oan it útlitten.
Skiep yn sleat lutsen
Ien fan de hûnen draafde los yn it lân en gie achter de skiep oan. Hy pakte ien skiep en luts it yn de sleat. It filmke fan Omrop Fryslân ropt in soad reaksjes op. It is troch in protte minsken besjoen en tsientallen kearen dield op social media.
De eigeners fan de hûn binne der bot fan oerstjoer en nimme harren ferantwurdlikheid rjochting de belutsen boer, sa litte se witte.


title: Frachtwein út Boalsert belutsen by slim ûngelok yn Grinslân

maintext:
In frachtwein fan it bedriuw Melkweg Fritom út Boalsert wie sneontejûn belutsen by in slim ûngelok op de N355 yn Noordhorn. By it ûngelok rekken trije persoanen ferwûne.
De helptsjinsten rukten manmachtich út. De brânwacht moast deroan te pas komme om in ynsittende út de auto te heljen. Dy siet beknypt en waard letter troch de ambulânse nei it sikehûs brocht.
Ek de traumahelikopter waard ynskeakele. De minsken fan Verkeersongevallen Analyse (VOA) dogge op it stuit ûndersyk nei it ûngelok.


title: Frou ferwûne by botsing tusken twa auto's en trekker

maintext: In frou is tongersdei ferwûne rekke by in ûngelok op de Lang' Ein tusken Langsweagen en De Knipe. In auto, in trekker en in oare auto kamen troch noch ûnbekende oarsaak mei-elkoar yn botsing. De frou rekke hjirby ferwûne oan har skouder. De ynsittenden fan de trekker en de oare auto kamen mei de skrik frij. De swier skansearre auto's binne fuortsleept troch in berger.


title: Wurkgelegenheid tanaam yn Noardwest-Fryslân

maintext:
Yn de gemeenten dy't no mei-inoar Waadhoeke foarmje, is de wurkgelegenheid ferline jier groeid. Dat gie hurder as it lanlik en provinsjale trochsneedsifer. De measte minsken yn Waadhoeke wurkje yn de hannel en de reparaasje en yn de saaklike tsjinstferliening. Yn dy sektor kamen der ferline jier ek de measte banen by.
De gemeente Waadhoeke ûntstie dit jier offisjeel nei in fúzje tusken It Bilt, Frjentsjerteradiel en Menameradiel.


title: Undernimmers de Skrâns benaud om LF2018 te missen

maintext:
Undernimmers yn winkelstrjitte de Skrâns yn Ljouwert witte net oft sy ek meiprofitearje sille fan Ljouwert-Fryslân 2018. De Skrâns is hielendal oanklaaid mei promoasjemateriaal fan Kulturele Haadstêd, lykas flaggen en keunstsinnige winkelpoppen. Dochs is it neffens Johan Schootstra fan de fiskwinkel in probleem, dat de Skrâns tefolle út de rjochting fan it sintrum leit. ''It publyk wurdt yn de binnenstêd ôfset, wêrtroch't it net by ús winkels yn de buert is.''
Ek de winkeliersferiening hat noch gjin idee wat Ljouwert-Fryslân 2018 foar gefolgen hawwe sil foar de Skrâns. Neffens Margriet Terpstra fan de winkeliersferiening binne der wol goede ideeën. ''It inisjatyf fan in stappeteller sprekt my bot oan. 2018 stappen oer de Skrâns moat it winkeljend publyk hjirhinne bringe.''


title: Aris kânsleas ûnderút tsjin Den Bosch

maintext:
De basketballers fan de Ljouwerter klup Aris binne tiisdeitejûn yn Den Bosch kânsleas ûnderút gien yn de kwartfinale om de nasjonale beker. Yn it earste kwart rûn Aris al tsjin in 25-19 achterstân oan. Dêrnei kamen de Ljouwerters der hielendal net mear oan te pas. Yn de rêst wie it 41-29, nei it tredde kwart 69-39, en de einstân wie 85-58.
Op 31 jannewaris is de returnwedstriid yn Ljouwert. Aris moat dy wedstriid mei grutte sifers winne om noch kâns te meitsjen op de heale finale.


title: Ferbânfabryk yn Wolvegea hat nije eigeners krigen

maintext:
It fabryk fan Keninklike Utermöhlen yn Wolvegea is ferkocht. Dat hat de produsint fan ferbânmiddels sels bekend makke. De nije eigeners binne Piet Bandell en Martin Pereboom. Sy nimme it famyljebedriuw oer fan Don van der Vat. Dy hat 30 jier binnen Utermöhlen aktyf west en hy waard eigener yn 1998. De nije eigeners sizze dat sy op de fertroude lokaasje yn Wolvegea bliuwe wolle.
Utermöhlen leveret al ferbânmiddels yn Nederlân, Europa, Noard-Amearika, it Midden-Easten, Australië en Azië, mar Bandell en Pereboom wolle dat noch fierder útbouwe. De skiednis fan Utermöhlen giet werom nei 1880. Doe waard it bedriuw oprjochte yn Amsterdam. Yn 1989 ferhuze it nei Wolvegea.


title: Iepen dei haakte tekkens yn Ljouwert

maintext:
Yn Ljouwert binne belangstellenden sneon wolkom op de iepen dei fan it projekt 'haakte tekkens foar Kulturele Haadstêd 2018'. Yn it gebou dêr't earder it Provinsjehûs en dêrfoar in postsortearsintrum siet, lizze 5200 tekkens. It grutste diel dêrfan is en bliuwt opslein yn it gebou en in seleksje is útein op de grûn. It projekt Grootste Gehaakte Deken van de Wereld hâldt dêr iepen hûs. It tekkenprojekt is ûnderdiel fan Kulturele Haadstêd 2018. Doel is om 10.000 haakte tekkens te krijen. Al dy tekkens moatte 'de opwaarmer fan 2018' wêze. Dizze simmer wurdt bekend makke hoefolle tekkens oft der úteinlik haakt binne. Oer hiel de wrâld helpe minsken mei oan it projekt Minsken binne sneon wolkom om tekkens yn te leverjen.
It iepen hûs oan de Snekertrekwei 1 yn Ljouwert is fan alve oere oant fjouwer.


title: Keunstner skinkt skilderij oan feiling foar famylje Remon

maintext:
De Ljouwerter keunstner Bonny Dijkstra skinkt in skilderij oan de donearaksje foar de famylje fan de ferstoarne Remon Bruinsma út De Westereen. Minsken kinne op it skilderij biede en de opbringst is bedoeld foar it ûndersyk nei de deadsoarsaak fan Remon dat de famylje sels dwaan litte wol. Remon wie fjouwer wike lang fermist, syn lichem waard op nijjiersdei fûn yn it wetter fan de Prinsetún yn Ljouwert. Earder waard bekend dat der alkohol yn it lichem fan Remon fûn is.
De famylje wol no sels ûndersyk dwaan litte en hat ek in advokaat nedich. Dat kostet in soad jild. Op de Facebookpagina fan de donearaksje is te sjen dat mear as 700 minsken al hast 9000 euro stoarten hawwe. Dêr komt de opbringst fan de feiling fan it skilderij fan Dijkstra noch by.


title: Tsjinslach foar hinneboeren, besmette stront net ôffierd

maintext:
It fabryk dat mei fipronil besmette stront ferwurket, moat meikoarten seis wiken ticht foar grut ûnderhâld. Dat is in nije tsjinslach foar hinneboeren dy't earder al gjin aaien ferkeapje koenen, fanwege de fipronylkrisis. Sy kinne de hinnestront net kwyt en moatte dy salang op har hiem opslaan. De measte boeren hawwe dêr lykwols gjin plak foar. Boppedat kin de oanwêzigens fan de stront op it bedriuw betsjutte dat de boeren gjin sertifikaat krije, dat se nedich hawwe foar de eksport fan har aaien.
Lanlik sjoen giet it op syn minst om 11.000 ton besmette hinnestront. Lânbou-organisaasje LTO Noord kin net sizze hoefolle dêrfan yn it noarden leit.


title: Earste nammen foar Welcome to the Village 2018 bekend

maintext:
It Ljouwerter festival Welcome to The Village hat de earste grutte nammen bekend makke fan de acts dy't komme. It binne Mark Lanegan, Motorpsycho en (de yn Fryslân opgroeide) Thomas Azier. Fierder binne ek fêstlein: Warhaus, Strand of Oaks, Mykki Blanco, Ryley Walker, The Subways, Declan McKenna, Torres, Birth of Joy, Kuenta i Tambu.
It festival begjint tongersdei 19 july mei in preparty en duorret oant en mei snein 22 july en is yn de Griene Stjer by Ljouwert. Neist (poadium)keunst is dit jier ek in soad omtinken foar ynnovaasje by DORP. Dit jier falt de camping ûnder it behear fan de organisaasje en dy sil tichter by it terrein komme. De foarferkeap begjint 28 jannewaris.
Mark Lanegan:
Thomas Azier
Motorpsycho


title: Organisaasje: "Ofsizzen Slachte 2018 is ôfgryslik spitich"

maintext:
"Dit docht sear. It is ôfgryslik spitich", dat seit de organisaasje fan de Slachte 2018 oer it ôfsizzen fan de maraton. Dat bart om't der te min oanmeldingen binne en der dus te grutte finansjele risiko's ûntstean soene. "It is dus ferstannich dat wy dit mei-inoar besletten hawwe. Mar wat hiene wy dizze tocht graach organisearje wollen!", seit Anne Jochum de Vries fan de organisaasje. Minsken dy't in kaartsje kocht hawwe, krije harren jild werom.
It nijs dat de Slachte dit jier net trochgiet, is ek min nijs foar de organisaasje fan Kulturele Haadstêd, sa krekt foar de grutte iepening fan takom wykein, realisearret ek De Vries him: "Wy hawwe de timing fan dit nijs ôfwage moatten tsjin de behoefte en ferantwurdlikheid om sa gau mooglik dúdlikheid te jaan oan de dielnimmers oan de Slachte en de belutsenen by de organisaasje."
De organisaasje fan de Slachte sil him no rjochtsje op de Slachtemaraton yn 2020. Dy is sneon 13 juny 2020.


title: Oerfal op tankstasjon It Hearrenfean

maintext:
Op It Hearrenfean is tiisdeitejûn in tankstasjon oerfallen. Dat wie oan it Boargemaster Kuperusplein. De plysje siket manmachtich nei ien oerfaller. Neffens in oprop op boargernet soe it gean om in blanke man fan sawat 50 jier. Hy is 1.90 meter lang en hat in giel-bêzje jas oan mei kapusjon, De oerfaller soe rjochting sintrum rûn wêze. It is net dúdlik wat de man bútmakke hat. De plysje freget minsken dy't tinke dat se de oerfaller sjogge, 112 te beljen.
It is de tredde oerfal yn koarte tiid yn Fryslân. Ferline wike waarden in supermerk yn Ljouwert en in snackbar yn Aldskoat oerfallen.


title: Busferfier leit plat: ''bespotlik'', mar ek begryp

maintext:
It busferfier yn Fryslân leit foar in grut part plat. Sjauffeurs fiere aksje, omdat se de wurkdruk te heech fine. Dy wurkdruk wurdt ek, fine de sjauffeurs, alle jierren heger. Reizgers besykje begryp op te bringen foar de aksjes, mar dat slagget net yn alle gefallen. ''Ik fyn it bespotlik'', seit in man. ''Minsken moatte wol op harren bestimming komme kinne.'' In oar wie net op 'e hichte fan de staking en stie tongersdeitemoarn yn 'e kjeld. ''Ik wie hjir fan 'e moarn, en de bussen stienen der net. Ik wist it hielendal net.''
Provinsjes net frijút
De fakbûnen rjochtsje har pylken by de staking yn it streekbusferfier net allinnich op de ferfierders. Ek de provinsjes gean net frijút, stelle FNV en CNV. De provinsjes besteegje it iepenbier ferfier sûnt 2001 oan en sûnt dy tiid binne de tommeskroeven hieltyd strakker oanlein. Ferfiersbedriuwen stelle skerpere offerten op omdat oars in oar de oanbesteging wint. En dat betsjut wer dat der hieltyd mear frege wurdt fan de wurknimmers.
Neffens deputearre Johannes Kramer leit it doch krekt wat oars. ''Dit binne ôfspraken tusken wurkjouwer en wurknimmer. Wy stelle dat men him hâlde moat oan de CAO-ôfspraken. Dat is in saak tusken de fakbûnen en de wurkjouwers. Dêr sit de oerheid net tusken, dat soe ek net goed wêze.''
Nije aksjes
Fakbûnen CNV en FNV komme mei nije aksjes yn it busferfier, as de wurkjouwers net wat dogge oan de hege wurkdruk foar it personiel. It giet dan om regionale estafette-aksjes, dy't fan 16 jannewaris ôf hâlden wurde sille. Neffens de fakbûnen docht by de staking fan hjoed bliken dat it in soad sjauffeurs mienens is en dat se ree binne om aksje te fieren. De aksje fan hjoed duorret noch oant alve oere. Yn it grutste diel fan Fryslân ride der gjin bussen.


title: Hoe wurdt it Westerseedykgebiet yn Harns wer oantreklik?

maintext:
Hoe meitsje je it Westerseedykgebiet yn Harns oantreklik foar bewenners, ûndernimmers en toeristen? Dat wol de gemeente Harns graach witte en ropt dêrom de help yn fan har ynwenners. 23 jannewaris wurdt in saneamde meitinkjûn organisearre. Op dy jûn kinne Harnzers meiprate en ideeën oandrage.
It Westerseedykgebiet leit besuden Harns, rjochting Kimswert en Surch. "Het is nu een onsamenhangend gebied. We willen daar wat aan doen, zodat we er beter van kunnen genieten en om meer toeristen te trekken naar de stad", seit wethâlder Maria le Roy fan Harns.